Kekosongan DUN Melor diisytihar selepas peroleh sijil kematian

KOTA BHARU, 18 Ramadan 1442H, Jumaat – Kekosongan kerusi Dewan Undangan Negeri (DUN) Melor berikutan kematian penyandangnya Dr Md Yusnan Yusof hari ini, akan diisytiharkan selepas sijil kematian  daripada Jabatan Pendaftaran Negara (JPN) diperoleh.

Speaker DUN Kelantan Datuk Abdullah Ya’kub berkata, setakat ini beliau belum memperoleh sijil kematian itu dan beliau akan memaklumkan perkara itu kepada SPR selepas menerima sijil berkenaan.

“Saya akan menghubungi SPR mengenai kematian ADUN Melor, Dr Md Yusnan Yusof. Sebaik dimaklumkan barulah pengisytiharan kekosongan kerusi bagi DUN itu akan saya lakukan,” katanya ketika dihubungi, hari ini.

Md Yusnan meninggal dunia di rumahnya di Melor, di sini, selepas mengalami serangan jantung sebelum menghembuskan nafas terakhir 2.28 pagi tadi.

Allahyarham meninggalkan seorang isteri Romaini Mat Daud, 52 dan enam orang anak.

Md Yusnan memenangi kerusi DUN Melor bagi dua penggal berturut-turut iaitu pada Pilhan Raya Umum ke-13 dan ke-14. -Bernama


Mangsa banjir di Kedah meningkat

ALOR SETAR, 22 Rabiulawal 1443H, Jumaat – Mangsa banjir di Kedah meningkat kepada 239 orang daripada 63 keluarga setakat 8 pagi tadi berbanding 216 mangsa daripada 55 keluarga petang semalam, yang ditempatkan di lima pusat pemindahan sementara (PPS) di dua daerah.

Jurucakap Angkatan Pertahanan Awam Malaysia (APM) Kedah berkata, dua PPS baharu telah dibuka di Baling malam tadi bagi menempatkan 47 mangsa daripada 16 keluarga ekoran hujan lebat di daerah itu petang semalam.

Seramai 26 mangsa daripada lapan keluarga dipindahkan ke PPS Sekolah Kebangsaan (SK) Tanjung Pari yang dibuka pada 9 malam manakala 21 mangsa daripada lapan keluarga berlindung di PPS SK Siong yang dibuka jam 10.25 malam.

“Selain itu, dua PPS di Baling yang ditutup sepenuhnya semalam turut dibuka semula bagi menempatkan mangsa yang terjejas banjir disebabkan hujan lebat pada sebelah petang,” katanya dalam kenyataan di sini hari ini.

Beliau berkata, PPS Dewan Orang Ramai Banggol Derom dibuka semula pada 11.45 malam bagi menempatkan 46 mangsa daripada 11 keluarga manakala SK Titi Gantung dibuka jam 2.10 pagi tadi yang menempatkan sembilan mangsa daripada dua keluarga.

Katanya, satu lagi PPS di Baling iaitu SK Bandar yang menempatkan 12 mangsa daripada dua keluarga telah ditutup semalam.

Sementara itu, di daerah Pendang seramai 137 mangsa daripada 34 keluarga masih berada di PPS Dewan Rakan Sukan, Tanah Merah yang dibuka sejak 24 Oktober lepas. – Bernama


Qatar-Malaysia terus perkukuh hubungan dua hala: Amir Qatar

KUALA LUMPUR, 27 Syaaban 1443H, Rabu – Qatar dan Malaysia akan terus memperkukuhkan hubungan dua hala bagi mencapai matlamat dan memelihara kepentingan kedua-dua negara pada tahap tertinggi, kata Amir Qatar, Sheikh Tamim bin Hamad Al Thani.

Menerusi ciapan di Twitter dalam Bahasa Arab, Sheikh Tamim berkata, terdapat banyak persamaan dan pendirian antara Qatar dan Malaysia.

“Hari ini (semalam), saya berbincang dengan Yang Amat Berhormat, Datuk Seri Ismail Sabri Yaakob, Perdana Menteri Malaysia, perihal peluang untuk memperkasakan hubungan kerjasama dua hala antara dua negara tercinta dan kami juga membincangkan beberapa perkembangan di rantau kami serta dunia umumnya,” katanya.

Ismail Sabri berada di Doha, Qatar untuk lawatan rasmi tiga hari ke negara itu sejak Sabtu.

Ini merupakan lawatan julung kali Ismail Sabri ke Qatar selepas mengangkat sumpah sebagai Perdana Menteri kesembilan pada 21 Ogos tahun lepas.

Agenda utama lawatan itu antara lain memperkukuh kerjasama kedua-dua negara yang terjalin sejak sekian lama selain mencarta jalan ke arah kolaborasi ekonomi serta usaha pemulihan pascapandemik dan bertukar-tukar pandangan mengenai isu antarabangsa yang mempunyai kepentingan bersama.

Hubungan Doha-Kuala Lumpur, yang terjalin sejak 1974, menyaksikan lonjakan signifikan nilai dagangan Malaysia dan Qatar dengan nilai dagangan pada dua bulan pertama tahun ini mencatatkan peningkatan 30.9 peratus kepada RM610 juta, berbanding RM470 juta bagi tempoh sama pada 2021. – Bernama


Pakej PERMAI jadi ‘talian hayat’ jika PKP dilanjutkan

Oleh Athirah Huda Zalhe

BANGI, 5 Jamadilakhir 1442H, Isnin – Inisiatif kerajaan melalui pakej bantuan Perlindungan Ekonomi dan Rakyat Malaysia (PERMAI) dapat mengurangkan sedikit impak kepada rakyat sekiranya Perintah Kawalan Pergerakan (PKP) dilanjutkan.

Biarpun pengumuman yang dibuat Perdana Menteri, Tan Sri Muhyiddin Yassin tidak memenuhi keseluruhan permintaan rakyat, sekurang-kurangnya inisiatif itu mampu ‘melegakan’ sebahagian mereka yang terjejas akibat wabak COVID-19 dan bencana banjir.

Penganalisis ekonomi, Prof Madya Dr Abu Sofian Yaacob berkata, pakej bantuan berkenaan sedikit sebanyak membantu golongan B40 dan memberi nafas lega juga kepada kumpulan M40 menerusi lanjutan moratorium.

“Melalui moratorium dan pengeluaran KWSP juga dapat membantu mereka meringankan bebanan hutang dalam tempoh sukar ini.

“Selain itu, ia juga memberi harapan untuk mereka yang mencari atau membuat pekerjaan baharu yang lebih baik mahupun pulangan yang lebih besar,” katanya kepada Ismaweb.net, hari ini.

Terdahulu, Muhyiddin dalam perutusan khas mengumumkan pakej bantuan PERMAI yang memperuntukkn RM15 bilion, dengan 22 inisiatif bermatlamat untuk memerangi wabak COVID-19, memelihara kebajikan rakyat dan menyokong kelangsungan perniagaan.

Inisiatif itu antaranya mempercepatkan bayaran Bantuan Prihatin Nasional (BPN) kepada 21 Januari 2021 dan bayaran pendahuluan i-Sinar (Kategori 2) RM1,000 bermula 26 Januari ini.

Mengulas lanjut, Dr Abu Sofian menyifatkan pakej PERMAI turut memberi talian hayat kepada Perusahaan Kecil dan Sederhana (PKS) dan usahawan mikro, sekurang-kurangnya untuk jangka masa pendek.

“Namun, kerajaan juga perlu menggiatkan ekonomi mikro dengan menyediakan tapak perniagaan dan sedikit modal sambil dipantau aktiviti mereka.

“Pada masa sama, perlu juga berusaha meningkatkan ekonomi disamping menarik pelabur-pelabur asing masuk semula ke Malaysia,” katanya.


261 terbunuh sejak rampasan kuasa tentera Myanmar

YANGON, 9 Syaaban 1442H, Selasa – Sekurang-kurangnya 261 orang terbunuh di Myanmar sejak insiden rampasan kuasa tentera bulan lalu, dakwa sebuah organisasi masyarakat sivil.

Persatuan Bantuan Untuk Tahanan Politik yang berpangkalan di Thailand mendakwa, jumlah korban sebenar mungkin jauh lebih tinggi, dan sedia mengemas kini angka terbaharu dari semasa ke semasa.

Setakat Isnin, seramai 2,682 orang telah ditangkap, didakwa atau dijatuhkan hukuman kerana terbabit dalam protes rampasan kuasa di negara itu.

“Dalam tindakan itu, tentera Myanmar menggunakan peluru hidup, menangkap dan menculik mereka yang terlibat dalam demontrasi.

“Tindakan mereka (tentera) itu adalah untuk menyebarkan rasa takut, namun rakyat Myanmar masih tetap melakukan protes,” katanya.

Tentera Myanmar merampas kuasa dan menggulingkan pemerintah dipilih Aung San Suu Kyi pada 1 Februari lalu.

Sebagai tindak balas terhadap rampasan kuasa itu, rakyat di seluruh negara melancarkan kempen menentang tindakan berkenaan melalui demontrasi besar-besaran. – Agensi


Atas jenayah apa kanak-kanak Palestin dibunuh Zionis?

GAZA, 18 Syawal 1442H, Ahad – Rafif Ebu Dayir, 11, maut susulan serangan negara pengganas Israel di Gaza.

Ketika kejadian, kanak-kanak perempuan itu melukis bendera Turki sebelum dia terkorban dalam serangan tidak berperikemanusian Israel.

Kanak-kanak itu sedang makan tengah hari bersama keluarga di halaman rumah ketika sebuah pusat perniagaan berhampiran dibom.

Kesan pengeboman mengorbankan Rafif serta pakciknya, Ziyad Ebu Dayir.

Lukisan terakhir yang dilukis Rafif menggambarkan sebuah bangunan dirobohkan berhampiran rumahnya.

Seolah-olah meramalkan kematiannya, Dayir melukis bendera Turki bersama-sama bendera beberapa negara Arab.

Pakcik Rafif yang lain dikenali sebagai Halid Ebu Dayir memberitahu Anadolu Agency bahawa anak buahnya kehilangan nyawa tujuh hari sebelum ulang tahun.

“Dia memberitahu ayahnya bahawa dia ingin menjadi doktor dan merawat kanak-kanak,” katanya.

Mengingati serangan Israel baru-baru ini yang meragut 66 nyawa kanak-kanak, beliau berkata: “Saya bertanya kepada ‘negara Israel’, negara yang mengaku kononnya mempertahankan hak asasi manusia, untuk jenayah apa kanak-kanak ini dibunuh”. – Agensi


Isu Palestin lebih besar dari pertelingkahan peribadi mengenai misi bantuan ke Gaza

ISU Palestin lebih besar daripada sekadar menyerah bantuan dan mainan atau membuat sidang media untuk mendedahkan ketidakpuasan hati terhadap usaha menyampaikan bantuan ke wilayah terjajah itu.

Di dalam wilayah Palestin, terhimpun banyak lapisan dan faktor yang tersirat, permainan geo-politik antarabangsa, politik tempatan, perebutan kuasa dan dominasi ke atas sumber bahan mentah, isu normalisasi dengan Israel, agenda Zionis dan perjuangan yang panjang untuk bebaskan Baitulmaqdis.

Fokus dan perhatian umat Islam perlu dipindahkan daripada isu-isu remeh-temeh bersifat peribadi atau perlumbaan mencari perhatian, pengiktirafan atau menonjolkan imej sebagai pembela perjuangan rakyat Palestin.

Tanpa menafikan kepentingan doa untuk Palestin, kita juga perlu kepada nafas yang panjang untuk kekal bertenaga dan bersemangat dalam tempuh masa yang sangat panjang untuk menjayakan misi membangunkan semula kemusnahan dan juga sekatan-sekatan yang telah dilakukan ke atas kedaulatan negara dan hampir semua infrastruktur masyarakat Gaza.

Tidak cukup dengan Gaza, timbul juga keperluan mendesak untuk menangani penguasaan dan cengkaman pihak Zionis di Tebing Barat – melalui episod-episod keganasan, penangkapan, pembunuhan dan tindakan-tindakan provokasi di Masjid Al-Aqsa.

Kemudian, perhatian juga perlu diberi kepada tindakan bersifat pengkhianatan terhadap rakyat dan perjuangan Palestin dengan keputusan untuk bernormalisasi dan mengiktiraf Israel oleh sebahagian negara-negara Arab/Islam.

Kita belum lagi menyentuh tentang sikap dan mentaliti sebahagian umat Islam di negara ini yang melihat isu Palestin bukan sebagai isu umat Islam sejagat dan tidak ada kaitan dengan umat Islam di rantau ini. Kalau ada pun, kesedaran dan semangat ini bersifat bermusim semata-mata dengan keghairahan mencanak tinggi hanya apabila berlaku serangan ke atas Gaza.

Perjuangan untuk membebaskan Baitulmaqdis dan Masjid Al-Aqsa serta seluruh tanah wilayah Palestin bukan berlaku sehari dua. Ia sudah memakan masa puluhan tahun, dengan mengorbankan puluhan ribu para Syuhada, ditambah dengan statistik kemusnahan, serangan, pencerobohan, kehancuran, penindasan, kezaliman dan pembersihan etnik ke atas rakyat Palestin.

Negara Malaysia pula adalah di antara negara-negara Islam bukan Arab yang paling konsisten dan jujur (baik di pihak pemerintah dan juga rakyat) dalam menyokong perjuangan rakyat Palestin dan menyampaikan pelbagai bentuk bantuan kepada mereka.

Puluhan misi bantuan telah dilancarkan sejak tahun 2007 setelah Gaza dikenakan sekatan antarabangsa. Terdapat beberapa NGO Malaysia yang membuka pejabat cawangan masing-masing di Gaza dan juga Tebing Barat dan juga akaun bank di sana, bagi memudahkan usaha membantu rakyat Palestin dengan pelbagai projek pembangunan dan kemanusiaan.

Keprihatinan dan semangat persaudaraan rakyat Malaysia sudah lama tertanam di hati sanubari rakyat Palestin. Semuanya hasil dari penat lelah, kesungguhan, kesabaran, keikhlasan dan keikhlasan NGO-NGO Malaysia yang menjadi tali penghubung kepada pengorbanan dan ketinggian budi pekerti rakyat Malaysia terhadap saudara-saudara mereka yang ditindas.

Kepelbagaian dari sudut pendekatan dan kaedah bantuan dari NGO-NGO ini sebenarnya lebih menguntungkan rakyat Palestin, baik di Gaza, Tebing Barat, Baitulmaqdis mahupun di ratusan khemah-khemah pelarian yang menempatkan jutaan pelarian palestin di beberapa negara.

Ia bukan kejayaan peribadi atau misi perseorangan semata-mata.

Perbahasan di atas hanyalah sekelumit dari isu yang melingkari permasalahan Palestin. Wilayah ini menjadi sasaran rebutan sejak dari zaman perang Salib lagi hinggalah ke hari ini.

Kerana mempertahankan kedaulatan Palestin dan Baitulmaqdis jugalah Khilafah terakhir umat Islam iaitu Khilafah Uthmaniyah Turki dijatuhkan pada tahun 1923 dan khalifahnya Sultan Abdul Hamid II disingkirkan dari jawatan khalifah.

Dengan jatuhnya benteng terakhir pertahanan umat Islam ini, entiti haram Israel diwujudkan dalam Persidangan Bangsa-Bangsa Bersatu. Dari situ jugalah kekuatan umat Islam telah dimusnahkan, seruan kesatuan umat Islam digantikan dengan faham nasionalisme, sekularisme, liberalisme, atheisme, evangelisme, sosialisme dan sebagainya.

Justeru itu, apabila berlakunya pertikaian dan pertelingkahan peribadi mengenai siapa yang lebih menjuarai isu Palestin, yang turut melibatkan perbahasan hangat para netizen dan penyokong masing-masing, ini secara tidak langsung telah memberi ‘kemenangan’ kepada propaganda, strategi dan agenda pihak-pihak yang memusuhi perjuangan rakyat Palestin khususnya Zionis, iaitu mengobarkan api persengketaan dan perpecahan sesama umat Islam, menyibukkan mereka dengan isu-isu remeh temeh, mencandukan mereka dengan paparan-paparan imej, populariti, pengikut dan penyokong … yang saling berbalah dan tuduh-menuduh.

Masa berharga yang terbuang, kekuatan persaudaraan yang disalahguna, kesatuan yang dipersia-siakan dan keutamaan yang dikelirukan … semua ini hanya menguntungkan pihak musuh.

Sampai bila kita ingin biarkan jati diri dan kewibawaan sebagai sebaik-baik umat (khaira ummah) terperangkap di dalam putaran yang sia-sia ini?

Muhammad Luttfi Abdul Khalid
Peserta Misi Solidariti Aman Palestin-Gaza 2012
Penasihat Aman Palestin Kedah


Gempa bumi 6.4 magnitud gegar utara California

RIO DELL, 26 Jamadilawal 1444H, Rabu – Gempa bumi berukuran 6.4 magnitud menggegarkan pantai utara California pada awal pagi Selasa,

sehingga merosakkan infrastruktur asas dan mengakibatkan puluhan ribu penduduk terputus bekalan elektrik.

Menurut Pejabat Syerif Daerah Humboldt, sekurang-kurangnya 11 orang dilaporkan cedera dua lagi meninggal dunia akibat kecemasan perubatan yang berlaku ketika atau sejurus selepas gempa.

Gempa yang berlaku kira-kira jam 2.30 pagi waktu tempatan itu kemudiannya diikuti dengan 80 gegaran susulan – berpusat 215 batu di utara San Fransisco.

Wilayah itu terkenal dengan aktiviti seismik yang agak kerap, walaupun gempa terbaharu kelihatan menyebabkan lebih banyak gangguan dalam beberapa tahun kebelakangan ini.

Gegaran pada Selasa menyebabkan satu kebakaran pada struktur dan dua lagi bangunan lain runtuh, menurut Jabatan Perhutanan dan Perlindungan Kebakaran California (CalFire).

Gegaran akibat gempa yang berlaku pada kedalaman agak cetek turut dirasai sehingga kawasan Teluk San Fransisco, lapor Kajian Geologi Amerika Syarikat (USGS).-  Agensi


Kelab, sekretariat Rukun Negara dijenamakan semula

BANGI, 2 Zulhijjah 1441H, Khamis – Kementerian Perpaduan Negara (KPN) akan memperkasakan penghayatan prinsip Rukun Negara menerusi penjenamaan semula kelab Rukun Negara di sekolah rendah dan menengah serta sekretariat Rukun Negara di institusi pengajian tinggi.

Menteri Perpaduan Negara, Datuk Halimah Mohamed Sadique berkata, modul kelab Rukun Negara dan sekretariat Rukun Negara juga perlu dinilai semula supaya ia bersesuaian dengan senario semasa.

Beliau berkata, kelab Rukun Negara juga perlu melibatkan semua sekolah termasuk Sekolah Jenis Kebangsaan Tamil dan Sekolah Jenis Kebangsaan Cina dan tidak hanya tertumpu di sekolah kebangsaan.

Beliau berkata KPN, Kementerian Komunikasi dan Multimedia, Kementerian Pendidikan dan Kementerian Pengajian Tinggi sudah memulakan perbincangan bagi memastikan prinsip Rukun Negara dimuatkan dalam pendidikan negara.

Halimah berkata demikian kepada pemberita selepas menyaksikan majlis menandatangani memorandum persefahaman (MoU) antara KPN dan Universiti Kebangsaan Malaysia (UKM) di sini hari ini, bagi fokus kerjasama dalam penyediaan empat dokumen.

Ia berkaitan penyediaan Indeks Perpaduan Nasional, penambahbaikan Pelan Tindakan Perpaduan Negara, pelaksanaan pendidikan Rukun Negara berteraskan Rukun Perpaduan dan pemerkasaan Institut Kajian dan Latihan Integrasi Nasional. – Bernama


WFP agih makanan kepada 80,000 penduduk Gaza, Tebing Barat

GAZA, 25 Rabiulawal 1445H, Rabu – Program Makanan Sedunia (WFP) melancarkan operasi kecemasan dengan menyediakan bantuan makanan kepada lebih 80,000 penduduk di Gaza dan Tebing Barat, lapor Agensi Anadolu.

Agihan makanan itu dilakukan di pusat-pusat perlindungan yang menempatkan penduduk yang kehilangan tempat tinggal.

Bagaimanapun, WFP melahirkan kebimbangan tentang penyediaan makanan di kedai-kedai tempatan kerana bekalan mula berkurang selepas Israel mengisytiharkan pengepungan sepenuhnya ke atas wilayah Palestin, kelmarin.

Semua pintu sempadan dan pusat pemeriksaan antara Gaza dan Israel ditutup, sekali gus memburukan lagi krisis dengan menghalang bantuan dihantar ke Gaza.

Agensi itu berkata, jika ia boleh menambah bekalan makanan melalui koridor kemanusiaan, ia mampu mengagihkan makanan kepada 300,000 orang.

Sebanyak AS$17.3 juta (RM81.7 juta) diperlukan dalam tempoh empat minggu akan datang bagi menangani situasi kritikal.

Sementara itu, Penyelaras Kemanusiaan untuk wilayah Palestin, Lynn Hastings berkata, kebanyakan penduduk Gaza mempunyai bekalan elektrik hanya tiga hingga empat jam sehari selepas rejim penjajah menyekat semua bekalan ke wilayah berkenaan.

Kementerian Kesihatan Gaza pula berkata, sekurang-kurangnya 830 rakyat Palestin terbunuh dan 4,250 cedera dalam pengeboman Israel.

Situasi berkenaan menyebabkan kira-kira 200,000 daripada 2.2 juta penduduk Gaza kehilangan tempat tinggal dalam pertempuran itu. – Agensi


Ismail Sabri buat laporan polis video fitnah

KUALA LUMPUR, 1 Rejab 1442H, Sabtu – Menteri Kanan (Kluster Keselamatan) Datuk Seri Ismail Sabri Yaakob hari ini membuat laporan polis berhubung penyebaran dua video tular di media sosial yang memfitnah beliau melanggar prosedur operasi standard (SOP) Perintah Kawalan Pergerakan (PKP).

Laporan polis itu dibuat oleh Setiausaha Akhbarnya Azlina Md Rosy @ Rozzy di Ibu Pejabat Polis Daerah Dang Wangi, di sini, pada kira-kira 12 tengah hari.

Azlina berkata implikasi penyebaran video-video berkenaan boleh menimbulkan kemarahan rakyat sekali gus menjejaskan kredibiliti dan kepercayaan rakyat kepada Ismail Sabri.

Beliau berkata penyebaran video berkenaan ternyata berniat jahat kerana dikatakan berlaku sewaktu PKP.

“Video pertama yang tular adalah semasa sidang media harian berkaitan COVID-19 bertarikh 14 April 2020 yang kononnya diambil daripada sidang media terbaru dan ia seakan bertujuan mengelirukan rakyat dengan mengatakan tiada lagi saman serta kompuan akan dikenakan jika melanggar SOP sebaliknya rakyat akan terus dipenjarakan.

“Video berkenaan adalah video lama dan kerajaan telah melakukan pelbagai penambahbaikan dalam pelaksanaan SOP,” katanya kepada pemberita selepas membuat laporan polis hari ini.

Azlina berkata video kedua pula bertajuk ‘Sendiri Buat SOP Sendiri Langgar’ adalah rakaman bahawa Ismail Sabri hadir pada satu majlis santai bersama penggiat seni tanah air sempena Kempen Tabung Hari Pahlawan pada 15 Sept 2020.

Beliau berkata video itu disebarkan kononnya majlis itu adalah pada sambutan Tahun Baharu Cina tahun ini, sedangkan majlis itu diadakan ketika PKP Pemulihan.

“Dalam pelaksanaan PKP Pemulihan, majlis perkahwinan juga dibenarkan temasuklah majlis-majlis lain, tiada pelanggaran SOP yang berlaku dan tujuan membuat laporan polis terhadap kedua-dua video ini adalah bagi menghentikan penularan fitnah terhadap Ismail Sabri,” katanya.

Azlina berkata pihaknya mengenal pasti dua akaun Facebook yang memulakan penyebaran video itu dan menyerahkan kepada polis untuk tindakan lanjut.

Ketua Polis Daerah Dang Wangi ACP Mohamad Zainal Abdullah ketika diihubungi Bernama mengesahkan menerima laporan polis itu. – Bernama


Hishammuddin ketuai delegasi Malaysia ke Mesyuarat Menteri-Menteri Luar ASEAN bermula Isnin

PUTRAJAYA, 22 Zulhijjah 1442H, Ahad – Menteri Kanan Luar Negeri, Datuk Seri Hishammuddin Tun Hussein dijadual mengetuai delegasi Malaysia ke Mesyuarat Menteri-Menteri Luar ASEAN ke-54 (AMM ke-54) dan mesyuarat-mesyuarat berkaitan bermula esok (2 Ogos) sehingga 7 Ogos.

Wisma Putra dalam satu kenyataan memaklumkan, semua mesyuarat itu diadakan menerusi sidang video dan dihoskan Brunei Darussalam selaku Pengerusi ASEAN 2021.

“AMM ke-54 kali ini menteri-menteri luar ASEAN akan membincangkan kemajuan Pembangunan Komuniti ASEAN; Keutamaan dan Hasil Utama AESAN termasuk strategi bersama pemulihan sosioekonomi COVID-19.

“Turut akan dibincangkan pelaksanaan Pelan Pembangunan Keselamatan Politik ASEAN 2025, isu serantau dan antarabangsa termasuk persiapan untuk Sidang Kemuncak ASEAN ke-38 dan ke-39 yang dijadualkan pada Oktober 2021,” menurut kenyataan itu.

Antara mesyuarat akan disertai Hishammuddin, Mesyuarat Menteri–Menteri Luar ASEAN+3 Ke-22 (APT FMM Ke-22); Mesyuarat Suruhanjaya Kawasan Bebas Senjata Nuklear Asia Tenggara (SEANWFZ); Mesyuarat Majlis Komuniti Politik-Keselamatan ASEAN (APSC) ke-23; dan Mesyuarat Majlis Penyelarasan ASEAN (ACC) ke-29.

Lain-lain mesyuarat ialah Mesyuarat Menteri–Menteri Luar ASEAN–ROK; Mesyuarat Menteri–Menteri Luar ASEAN-China; Mesyuarat Menteri–Menteri Luar ASEAN–Jepun; Mesyuarat Menteri–Menteri Luar ASEAN–Amerika Syarikat dan Mesyuarat Menteri–Menteri Luar ASEAN–Australia.

Menurut kenyataan itu lagi, Malaysia sebagai Negara Penyelaras untuk hubungan dialog ASEAN-Australia 2018-2021, Hishammuddin dan rakan sejawatannya dari Australia, Senator Marise Payne akan bersama mempengerusikan Mesyuarat Menteri-Menteri Luar ASEAN-Australia.

“Di akhir mesyuarat, Malaysia akan menyerahkan peranan sebagai Negara Penyelaras untuk hubungan dialog ASEAN-Australia kepada Laos.

“Malaysia juga akan mengambil alih peranan Negara Penyelaras untuk hubungan dialog ASEAN–Kanada daripada Myanmar selepas Mesyuarat Menteri–Menteri Luar ASEAN–Kanada,” menurut kenyataan itu.

Kenyataan itu memaklumkan rumusan AMM Ke-54 dan mesyuarat–mesyuarat berkaitan, menteri-menteri luar dijangka memperakukan beberapa dokumen, termasuk Kenyataan Bersama AMM Ke-54 yang akan memperincikan hasil perbincangan serta keputusan strategik yang dicapai semasa mesyuarat. – Bernama


4,186 doktor kontrak dilantik jawatan tetap mulai Jun

Oleh Zuhayati Yazid

BANGI, 8 Rejab 1443H, Khamis – Sebanyak 4,186 pegawai perubatan, pergigian dan farmasi yang berkhidmat secara kontrak dengan Kementerian Kesihatan Malaysia diserap ke jawatan tetap bermula Jun depan.

Menteri Kesihatan, Khairy Jamaluddin Abu Bakar berkata, lantikan tetap itu melibatkan 3,586 pegawai perubatan, 300 pegawai pergigian dan 300 pegawai farmasi.

“Kerajaan juga bersetuju melantik sekurang-kurangnya 1,500 pegawai perubatan pada setiap tahun mulai 2023 hingga 2025.

“Bagi menambah baik perkhidmatan kesihatan, kerajaan bersetuju supaya 800 jawatan tetap pakar perubatan dan 70 pakar pergigian diwujudkan di KKM pada setiap tahun mulai 2023,” katanya dalam kenyataan, hari ini.

Beliau berkata, melalui keputusan tersebut, kira-kira 8,686 perjawatan tetap pegawai perubatan, pergigian dan farmasi diwujudkan sepanjang tempoh 2022 hingga 2025.

“Sebagai tambahan juga, 800 lagi lantikan tetap untuk pegawai perubatan dan 70 pegawai pergigian boleh dibuat pada setiap tahun bagi mengisi kekosongan yang ditinggalkan oleh pegawai perubatan yang akan dilantik menjadi pakar perubatan,” katanya.

Selain itu, Khairy berkata, Jemaah Menteri bersetuju dengan pelan hala tuju yang sedang dibangunkan KKM bersama agensi dan kementerian berkaiatan bagi mencari penyelesaian dalam kemelut lantikan kontrak.

“Sebanyak empat pelan hala tuju iaitu tubuhkan Jawatankuasa Teknikal Sarjana Muda Perubatan dan Sarjana Muda Pembedahan Pergigian bagi mengoptimumkan kapasiti penawaran program dan kawal kualiti graduan.

“Menilai dan mengemaskini senarai Jadual Kedua Perubatan 1971; selain melaksanakan Peperiksaan Kelayakan Profesional bagi tangani isu kualiti dan kompetensi graduan,” katanya.

Malah, beliau menjelaskan, KKM juga berhasrat untuk kukuhkan Program Pengajian Kepakaran Kebangsaan.

“Maklumat lanjut berkenaan pelan hala tuju ini sedang diperhalusi dan akan dimuktamadkan.

“Perkembangan mengenai perkara ini akan dimaklumkan daripada semasa ke semasa,” katanya.


Sistem amaran banjir beroperasi seluruh negara tahun depan

KUALA LUMPUR, 26 Jamadilawal 1443H, Jumaat – Sistem amaran Pusat Ramalan dan Amaran Banjir Negara (PRABN) di seluruh negara akan mula beroperasi sepenuhnya tahun hadapan, menurut Ketua Setiausaha Kementerian Alam Sekitar dan Air (KASA) Datuk Seri Dr Zaini Ujang.

Beliau berkata sistem itu memberikan amaran dengan membunyikan siren seawal dua hari sebelum banjir berlaku, selain ramalan banjir tujuh hari sebelum ia dijangka berlaku.

“Setakat ini sistem ini digunakan di lembangan sungai di Pahang, Kelantan dan Terengganu dengan ketepatan 95 peratus.

“Tahun depan ia akan melibatkan lembangan sungai di Sungai Klang dan Sungai Langat. Ketika ini di Pulau Pinang, Kedah dan negeri utara lain sedang berada dalam fasa uji kaji,” katanya selepas melawat PRABN di sini, hari ini.

Terdahulu, Perdana Menteri Datuk Seri Ismail Sabri Yaakob, meluangkan masa kira-kira sejam melawat PRABN dan mendengar taklimat mengenai situasi semasa aras sungai di Malaysia.

Lawatan itu turut dihadiri Timbalan Menteri Alam Sekitar dan Air Datuk Dr Mansor Othman dan Ketua Pengarah Jabatan Pengairan dan Saliran (JPS) Datuk Dr Md Nasir Md Noh.

Dalam pada itu, Zaini berkata sejumlah 120 kamera litar tertutup (CCTV) di seluruh negara yang memaparkan situasi masa sebenar banjir kepada umum akan turut beroperasi tahun hadapan.

CCTV itu diletakkan di stesen pemantauan aras air sungai yang terletak di lembangan sungai yang terlibat. – Bernama


Polis siasat penglibat ahli politik, NGO dalam perhimpunan

KUALA LUMPUR, 20 Jamadilakhir 1443H, Ahad – Polis Diraja Malaysia (PDRM) akan menyiasat penglibatan beberapa Ahli Parlimen, Ahli Dewan Undangan Negeri dan pertubuhan bukan kerajaan (NGO) dalam perhimpunan Sekretariat Solidariti Rakyat (SSR) di Bangsar, di sini.

Ketua Polis Daerah Brickfields ACP Amihizam Abdul Shukor berkata siasatan akan dijalankan mengikut Akta Perhimpunan Awam 2012 selain Akta Pencegahan dan Pengawalan Penyakit Berjangkit 1988 (Akta 342).

Amihizam dalam satu kenyataan hari ini berkata peserta perhimpunan seramai kira-kira 50 orang yang memakai baju hitam mula berkumpul di Stesen Transit Aliran Ringan (LRT) Bangsar sejak pukul jam 10.45 pagi.

“Pada kira-kira jam 11.45 pagi, jumlah peserta perhimpunan dianggarkan seramai 400 orang mula berarak dengan membawa kain rentang bercetak “Tangkap” ke Jalan Travers sehingga di persimpangan lampu isyarat ke Pekan Brickfields,” katanya.

Menurutnya kesemua peserta perhimpunan kemudian bergerak kembali ke Stesen LRT Bangsar dan bersurai secara berperingkat selepas 30 minit setelah ketua perhimpunan memberi ucapan.

Amihizam berkata seramai 21 pegawai polis dan 205 anggota dari pelbagai unit termasuk Pasukan Simpanan Persekutuan (FRU), Ibu Pejabat Polis Kontinjen Kuala Lumpur, Jabatan Siasatan dan Penguatkuasaan Trafik (JSPT) Kuala Lumpur dan Unit Dron Pasukan Gerakan Udara (PGU) terlibat mengawasi perhimpunan itu. – Bernama


Ada pihak cemburu, mahu pecahkan kerajaan perpaduan: PM Anwar

BENTONG, 17 Rabiulawal 1445H, Selasa – Perdana Menteri, Datuk Seri Anwar Ibrahim berkata, ada pihak tidak senang dan mahu pecahkan Kerajaan Perpaduan kerana cemburu dengan kekuatan gabungan itu.

Anwar yang juga Pengerusi Pakatan Harapan (PH) berkata, ini kerana kerjasama melibatkan PH bersama Barisan Nasional (BN), Gabungan Rakyat Sabah (GRS) dan Gabungan Parti Sarawak (GPS) adalah satu  gabungan yang mantap.

“Kerana apa nak pecahkan, (kerana) mereka cemburu, kerana sudah berapa lama (di negara ini) kita belum ada kekuatan yang sebegitu rupa, memang ada usaha yang mahu pecahkan gabungan ini.

“Tapi yang penting Kerajaan Perpaduan ini stabil, untuk apa? Untuk kita bangkitkan ekonomi, untuk apa? Untuk bawa pelaburan luar masuk, untuk apa? Untuk kita bela nasib rakyat, pelabur pun dah yakin dengan Kerajaan Perpaduan, jadi jangan kacau, jangan rosakkan. Nak kacau tunggu empat tahun lagilah,” katanya.

Beliau berkata demikian dalam ucapannya pada Ceramah Mega Perpaduan MADANI di Dataran Simpang Pelangai sempena Pilihan Raya Kecil (PRK) Dewan Undangan Negeri (DUN) Pelangai di sini malam tadi.

Turut hadir Pengerusi BN Datuk Seri Dr Ahmad Zahid Hamidi, Presiden Amanah Datuk Seri Mohamad Sabu, Pengerusi BN Pahang  Datuk Seri Wan Rosdy Wan Ismail dan calon BN bagi PRK DUN Pelangai Datuk Amizar Abu Adam.

Tambah Anwar, kebersamaan di dalam Kerajaan Perpaduan bukan sahaja berjaya memberi kestabilan politik, malah berupaya menghasilkan dasar yang jelas untuk pembangunan negara.

Katanya, dalam tempoh sembilan bulan pemerintahan, Kerajaan Perpaduan berjaya membawa manfaat seperti dasar ekonomi MADANI, Pelan Hala Tuju Peralihan Tenaga Negara (NETR), Pelan Induk Perindustrian Baharu 2030 (NIMP 2030) dan pembentangan Kajian Separuh Penggal Rancangan Malaysia ke-12 (RMK12).

“Malah pelaburan tahun ini pun adalah yang paling tinggi dalam sejarah kita, dan ingat ini belum pun hujung tahun lagi,” katanya.

Anwar turut menzahirkan keyakinan BN akan mampu mempertahankan kerusi DUN  Pelangai.

PRK DUN Pelangai pada 7 Oktober ini menyaksikan pertembungan tiga penjuru antara Amizar, calon Perikatan Nasional, Kasim Samat dan calon Bebas, Haslihelmy DM Zulhasni. – Bernama


SPM 2022: Calon tak layak dapat sijil boleh ambil semula peperiksaan subjek gagal

TUMPAT, 26 Zulkaedah 1444H, Khamis – Menteri Pendidikan, Fadhlina Sidek meminta calon Sijil Pelajaran Malaysia (SPM) 2022 yang tidak layak mendapat sijil supaya mengambil semula peperiksaan bagi subjek yang gagal untuk memperbaiki keputusan mereka.

Beliau berkata, calon yang gagal mendapat sijil tidak perlu bimbang kerana boleh mengambil semula peperiksaan pada bila-bila masa.

“Jangan bimbang kalau tak layak, boleh ambil SPM ulangan pada bila-bila masa. Jadi jangan nak noktahkan kegagalan di situ dan yang tidak layak dibesar-besarkan.

“SPM ini ada ulangan dan mereka boleh ambil untuk baiki sijil mereka,” katanya.

Beliau berkata demikian ketika diminta mengulas mengenai masa depan calon yang tidak layak mendapat sijil SPM 2022 yang diumumkan baru-baru ini.

Mengulas lanjut, Fadhlina berkata, secara keseluruhan keputusan SPM 2022 merekodkan peningkatan apabila jumlah layak dapat sijil meningkat kepada 91.6 peratus.

“Peratus layak dapat sijil itu adalah yang terbaik dan buat julung kalinya melebihi 90 peratus. Cuma 8.4 peratus yang tak layak dapat sijil,” katanya.

Dalam pada itu, Fadhlina berkata, Kementerian Pendidikan (KPM) sedang meneliti laporan penuh dan akan berkongsi angka sebenar ketidakhadiran pelajar ketika peperiksaan SPM 2022.

“Sedang diperincikan sebab ramai nak tahu kenapa mereka tak hadir.

“Sebab setiap negeri tak sama alasan. Kita nak pergi lebih terperinci lagi tentang ini mengikut isu-isu di setiap negeri,” katanya. – Bernama


P.Pinang akan buat pindaan Perlembagaan negeri larang ADUN lompat parti

GEORGE TOWN, 29 Zulhijjah 1443H, Jumaat – Kerajaan Negeri Pulau Pinang akan membuat pindaan  Perlembagaan Negeri bagi melaksanakan Rang Undang-Undang (RUU) Perlembagaan (Pindaan) (No. 3) 2022 mengenai peruntukan larangan Ahli Dewan Undangan Negeri (ADUN) bertukar parti supaya kekal konsisten dan selaras dengan Perlembagaan Persekutuan yang dipinda.

Ketua Menteri Chow Kon Yeow berkata, beliau telah mengarahkan Penasihat Undang-Undang Pulau Pinang untuk melihat dan membantu bagaimana ia dapat diselarikan dalam perkara tersebut.

Katanya Pulau Pinang juga akan mengadakan sidang Dewan Undangan Negeri khas untuk melaksanakan pindaan yang perlu kepada Perlembagaan Negeri Pulau Pinang supaya ia dapat dibentangkan dalam masa terdekat iaitu pada September nanti.

“Kita berharap dapat ambil tindakan ini supaya dapat kemas kini undang-undang negeri sedia ada dan selari dengan apa yang diluluskan di Parlimen semalam,” katanya kepada pemberita, hari ini.

RUU Perlembagaan (Pindaan) (No. 3) 2022 mengenai peruntukan larangan ahli Dewan Rakyat lompat parti diluluskan dengan undi majoriti dua pertiga ahli Dewan semalam.

Sementara itu, Chow berkata, beliau amat berbesar hati menjadi sebahagian daripada detik bersejarah semalam menyaksikan 209 Ahli Parlimen yang hadir mengundi menyokong pindaan Perkara 10(1)(c) Perlembagaan Persekutuan untuk mengelakkan lompat parti dalam kalangan Ahli Parlimen.

“Memandangkan keputusan monumental ini, Pulau Pinang berhasrat untuk meminda Perlembagaan Negeri kita dengan sewajarnya (Perlembagaan Negeri Pulau Pinang) agar peruntukan yang berkaitan kekal konsisten dengan Perlembagaan Persekutuan yang dipinda,” katanya.

Dalam pada itu, beliau berkata, permohonan kerajaan negeri Pulau Pinang untuk merujuk isu perlembagaan berhubung enakmen anti lompat parti negeri itu akan didengar di Mahkamah Persekutuan pada 3 Ogos. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Ribuan aktivis media sosial lancar kempen bantah penerbangan Israel-Maghribi

RABAT, 21 Zulhijjah 1442H, Sabtu – Ribuan aktivis media sosial Maghribi melancarkan kempen bantahan terhadap penerbangan terus antara Israel dan Marrakesh di Maghribi, lebih dari tujuh bulan setelah rejim Tel Aviv dan Afrika Utara menormalkan hubungan diplomatik menerusi perjanjian yang ditangani Amerika Syarikat (AS).

Pelbagai tanda pagar, termasuk ‘Zionis tidak diterima di negara saya’ dan ‘Tidak untuk Zionis’ dimuat naik sebagai protes dengan keputusan kerajaan Maghribi yang menyambut kumpulan pertama pelancong negara haram Israel, lapor berita televisyen al-Mayadeen.

Mereka tegas menolak semua bentuk normalisasi dengan rejim penjajah dan menyuarakan sokongan yang teguh untuk perjuangan Palestin.

Kumpulan yang menyokong Palestin dan menolak gerakan normalisasi di Maghribi meminta rakyat negara itu turut serta dalam kempen elektronik, dan dengan tegas menolak kedatangan pelancong Israel di Marrakesh.

“Saya menonton video kehadiran pelancong (Israel), yang rejimnya telah merampas tanah Palestin, membunuh nyawa rakyat Palestin, dan menodai kesucian bangsa Palestin.

“Saya ingin bertanya: “Bagaimana perasaan anda di hadapan ratusan korban (Palestin), termasuk wanita dan anak-anak, dan pemusnahan tanah dan bangunan pertanian mereka,” ciap seorang aktivis di laman Twitternya.

Dilaporkan, orang ramai turun ke jalan di Casablanca, mengibarkan bendera Palestin dan mengecam normalisasi ‘memalukan’ tersebut.

“Menari dengan pembunuh kanak-kanak dan menaikkan bendera rejim aparteid adalah menjijikkan.

“Adakah pelancong dari negara lain pernah menaikkan bendera mereka? Sila berintegriti. Perlu diingatkan bahawa orang Maghribi berdiri bersama Palestin,” ciap aktivis lain di Twitter.

Dua syarikat penerbangan Israel pada hari Ahad melancarkan penerbangan terus tanpa henti ke Marrakesh dari Tel Aviv.

Penerbangan Israir 61 berlepas pada jam 8.15 pagi (0515 GMT) untuk penerbangan 5 jam setengah, dengan pramugara memakai pakaian tradisional Maghribi dan menyajikan makanan Maghribi.

Penerbangan El Al Israel Airlines 553 pula berlepas pada jam 11.35 pagi (0835 GMT).

El Al, syarikat penerbangan Israel memaklumkan akan beroperasi sehingga lima penerbangan seminggu ke Maghribi dengan pesawat Boeing 737. – Agensi


NADMA ambil pendekatan dari bawah ke atas bagi persediaan hadapi bencana

KUALA LUMPUR, 4 Muharram 1444H, Selasa – Agensi Pengurusan Bencana Negara (NADMA) mengambil pendekatan dari bawah ke atas dalam melakukan persediaan menghadapi bencana akan datang, kata Ketua Pengarahnya Datuk Aminuddin Hassim.

Beliau berkata NADMA telah mempertingkat program Pengurusan Pengurangan Risiko Berasaskan Komuniti terutama melalui latihan simulasi bencana memandangkan orang ramai adalah ‘responder pertama.’

“Kami memiliki templat mengenai apa yang harus dilakukan dalam situasi sedemikian (bencana), oleh itu, kami ingin mengongsikannya.

“Kami kini memfokus kepada simulasi ini bagi memastikan komuniti dan agensi yang terlibat memiliki kepakaran yang diperlukan jika ditimpa bencana,” katanya semasa melakukan lawatan bersama Pengerusi Pertubuhan Berita Nasional Malaysia (Bernama) Senator Datuk Ras Adiba Radzi di sini.

Aminuddin juga berkata agensi itu telah menjalin kerjasama dengan 1,300 badan bukan kerajaan melalui inisiatif Rakan NADMA yang membabitkan sejumlah 27,000 ahli di seluruh negara.

Katanya NADMA juga telah belajar bahawa penyebaran maklumat tepat pada masanya adalah penting dalam menguruskan bencana susulan insiden banjir pada hujung tahun lepas yang mengejutkan negara.

Justeru, beliau berkata NADMA telah melatih jurucakap daripada agensi yang terlibat dalam pengurusan bencana untuk berkongsi data terkini bagi memastikan orang ramai mendapat maklumat. – Bernama


BN dakwa PM beri komitmen PRU15 sebelum Disember

BANGI, 2 Safar 1444H, Selasa – Barisan Nasional (BN) menggesa jentera parti untuk segera memulakan gerak kerja bagi menghadapi Pilihan Raya Umum ke-15 (PRU15) yang didakwa akan diadakan tahun ini.

Timbalan Pengerusi BN, Datuk Seri Mohamad Hasan memberi bayangan bahawa PRU15 mungkin berlaku sebelum Disember tahun ini.

Katanya, Perdana Menteri, Datuk Seri Ismail Sabri Yaakob sudah memberi komitmen untuk melaksanakannya sebelum penghujung tahun 2022.

“Cuma dia tak bagi tarikh. Dia kata, takkan saya nak bawa hingga ke tahun depan.

“Kalau pilihan raya tahun ini, takkan nak buat bulan 12. Orang berenang pula nak pergi mengundi. Di Pahang ini bukan calang-calang banjir. Banjirnya besar,” katanya dilapor media tempatan, hari ini.

Mohamad yang juga Timbalan Presiden UMNO menyifatkan PRU15 sebagai pilihan raya antara hidup dan mati bagi parti berkenaan.

Justeru, ia jelas memberi isyarat supaya jentera parti perlu bekerjasama, faham peranan masing-masing dan menyegerakan gerak kerja ke peringkat akar umbi untuk membantu parti.

“Buatlah gerak kerja. Mulai dari sekarang, kita tak cakap pasal minggu dah. Kita tak cakap pasal bulan dah, kita cakap minggu dan hari. Tak banyak lagi minggu, tak banyak lagi hari.

“Pilihan raya ke 15 ini adalah pilihan raya hidup dan mati. Kerana kalau kita tak menang, memang susahlah kita nak naik,” katanya.

Pada masa sama, Mohamad turut memaklumkan bahawa BN tidak akan bergabung dengan mana-mana parti bagi menghadapi PRU15.


Cukai: ‘Memang untung, tapi kesan akibat vape lebih teruk’

Athirah Huda Zalhe

BANGI, 23 Ramadan 1444H, Jumaat – Kerajaan seolah-olah sanggup menggadaikan sumber terbesar negara dengan mengambil keputusan semborono apabila melaksanakan cukai ke atas penjualan cecair vape untuk rokok elektronik yang berkuat kuasa sejak 1 April lalu.

Naib Presiden Ikatan Muslimin Malaysia (ISMA), Ustaz Muhammad Shahier Sa’min berkata, keputusan kerajaan itu hanya melihat aspek materialistik tanpa mengambil kira sumber insan sebagai sumber utama negara.

Beliau berpendapat, kerajaan hanya memperoleh keuntungan sedikit melalui pelaksanaan cukai berkenaan, sedangkan bakal menanggung kerugian yang lebih besar kelak.

“Negara atau kerajaan mungkin boleh dapat sedikit habuan apabila pelaksanaan cukai ini dikenakan, namun akhirnya cukai yang dikutip nanti akan menanggung pula masalah atau kesan kesihatan daripada vape.

“Saya lihat isu ini secara umum, bukan semata-mata vape, malah juga pada arak dan rokok.

“Di kemudian nanti, kerajaan perlu menanggung kesan daripada vape, rokok dan arak meskipun mereka boleh mengutip cukai,” katanya kepada Ismaweb.net, hari ini.

Justeru, beliau menggesa kerajaan untuk mempertimbangkan semula kesan pelaksanaan itu, selain tidak melihat daripada sudut kerangka untung rugi kewangan semata-mata.

“Dalam masa sama, kita sedang menggadaikan masa depan anak bangsa, yang mana mereka ini pewaris kepada perjuangan negara pada masa hadapan.

“Kerajaan perlu berpegang kepada aspek kebenaran, nilai-nilai keadilan, tanggungjawab dan tidak memahami manusia seperti mana kefahaman pihak kapitalis.

“Mereka memahami manusia ini sebagai sumber produksi untuk mengeluarkan produk, sedangkan manusia itu adalah sumber utama sesuatu negara,” katanya.

Bermula 1 April lalu, kerajaan melaksanakan cukai ke atas penjualan cecair vape pada kadar 40 sen setiap mililiter (ml) menerusi notis warta Kerajaan Persekutuan yang dikeluarkan Perdana Menteri juga Menteri Kewangan, Datuk Seri Anwar Ibrahim.

Bagaimanapun, Anwar sebelum ini pula mendakwa, pelaksanaan cukai ke atas penjualan cecair vape untuk rokok elektronik itu akan dikaji semula.


Mahkamah Pakistan akan dengar rayuan Imran Khan kes rasuah

ISLAMABAD, 30 Muharam 1445H, Khamis – Mahkamah Tinggi Pakistan minggu depan akan mendengar rayuan bekas Perdana Menteri, Imran Khan berhubung hukuman penjara tiga tahun di atas kesalahan rasuah, kata peguamnya pada Rabu.

Imran dipenjarakan bulan ini selepas disabitkan kesalahan rasuah dan kemudian dihalang terbabit dalam politik selama lima tahun sekali gus menghalangnya daripada bertanding pada Pilihan Raya Umum yang dijangka diadakan selewat-lewatnya tahun ini.

Bekas bintang kriket itu menafikan pertuduhan itu dan berkata, ia adalah usaha bermotifkan politik oleh para pesaingnya bagi menghalangnya daripada bertanding pada pilihan raya.

“Permohonan kami berhubung penggantungan sabitan terhadap Imran Khan telah ditetapkan pada 22 Ogos,” kata peguam Khan, Naeem Panjutha dalam satu catatan di platform media sosial X, sebelum ini dikenali sebagai Twitter.

Panjutha berharap agar Mahkamah Tinggi Islamabad akan menerima rayuan tersebut dan memberikan jaminan kepada Imran.

Sebelum ini, Imran, 70, disabitkan atas tuduhan menjual hadiah negara secara tidak sah yang diperolehinya ketika memegang jawatan sebagai Perdana Menteri bagi tempoh 2018 hingga 2022.

Dia telah menuduh pihak tentera cuba melemahkan karier politiknya.

Tentera yang sudah berdekad-dekad memikul tanggungjawab mengawasi perjalanan politik negara menafikan dakwaan itu.

Pasukan Peguam Imran berkata, keadaan di penjara berhampiran Islamabad tempat dia ditahan tidak sesuai memandangkan statusnya sebagai bekas Perdana Menteri.

Pihak berkuasa berkata, Khan mempunyai hak untuk bersuara di mahkamah bagi mendapatkan jaminan yang lebih baik. – Agensi


KPDNHEP cadang kedai berkaitan PDPR dibenar beroperasi

KUANTAN, 6 Zulkaedah 1442H, Khamis – Kementerian Perdagangan Dalam Negeri dan Hal Ehwal Pengguna (KPDNHEP) berpandangan premis menjual barangan berkaitan aktiviti Pengajaran dan Pembelajaran di Rumah (PdPR) wajar dibenarkan beroperasi dalam tempoh sekatan pergerakan penuh.

Timbalan Menterinya, Datuk Rosol Wahid berkata, cadangan itu yang akan dikemukakan kepada Majlis Keselamatan Negara dalam masa terdekat, adalah susulan aduan ibu bapa tentang kesukaran mendapatkan alat tulis dan alatan lain untuk anak mereka menyiapkan tugasan sekolah.

“Kita sedar ada yang tidak mempunyai mesin pencetak di rumah atau kehabisan dakwat yang akhirnya menyukarkan anak-anak menyiapkan tugasan mereka,” katanya kepada pemberita selepas mengadakan lawatan ke kedai D’Mart Felda Bukit Goh di sini hari ini.

Mengulas perkembangan lain, Rosol berkata, isu harga minyak masak botol bagi tiga dan lima kilogram, dijangka selesai dalam masa terdekat susulan perbincangan KPDNHEP dengan Kementerian Perusahaan Perladangan dan Komoditi serta Kementerian Kewangan semalam.

“… ada perkara positif yang akan diumumkan sama ada oleh Menteri KPDNHEP atau Menteri Kewangan dalam masa terdekat,” katanya.

Ditanya mengenai kenaikan harga sayur pula, beliau berkata, pelaksanaan Perintah Kawalan Pergerakan Diperketatkan di beberapa kawasan di Cameron Highlands dari 14 hingga 27 Jun ini tidak sepatutnya mencetuskan kenaikan harga kerana sektor tersebut terus dibenarkan beroperasi.

Sehubungan itu, beliau meminta pengguna yang berdepan masalah kenaikan harga sayur secara mendadak agar membuat aduan kepada KPDNHEP bagi membolehkan pihaknya melaksanakan siasatan dan tindakan segera. -Bernama


Gempa kuat landa utara Filipina

MANILA, 29 Rabiulawal 1444H, Rabu – Gempa bumi berukuran 6.7 pada skala Richter menggegarkan utara Filipina pada malam Selasa, menurut Institut Vulkanologi dan Seismologi Filipina.

Gempa bumi berlaku pada 22:59 waktu tempatan (1459 GMT) dengan kedalaman 28 kilometer (km), kira-kira 7 km dari barat laut bandar Tineg wilayah Abra, Luzon, lapor Xinhua.

Gegaran turut dirasai di kawasan berhampiran, termasuk wilayah Ilocos Sur dan bandar Baguio.

Gempa berkenaan dijangka mencetuskan gegaran susulan, bagaimanapun tiada amaran tsunami dikeluarkan, menurut institut itu.

Tiada kemalangan jiwa atau kerosakan dilaporkan setakat ini.

Filipina kerap dilanda aktiviti seismik kerana lokasinya di sepanjang ‘Lingkaran Api’ Pasifik.

Pada Julai, gempa bumi berukuran 7.0 pada skala Richter melanda wilayah Abra, menyebabkan kejadian tanah runtuh dan merosakkan bangunan, serta mengakibatkan sekurang-kurangnya empat orang maut manakala 130 lagi cedera.-  Bernama


Rafizi kata Sarawak ada potensi besar sektor tenaga baharu

KUCHING, 5 Zulhijjah 1444H, Sabtu – Sarawak mempunyai potensi terbesar dalam negara ini untuk membangunkan sektor tenaga boleh baharu, kata Menteri Ekonomi, Rafizi Ramli.

Beliau berkata, agenda peralihan tenaga yang menjadi tumpuan kerajaan Sarawak ketika ini juga adalah seiring dengan kerajaan Persekutuan terutama dalam membina kedudukan Malaysia sebagai peneraju peralihan tenaga serantau.

Beberapa keputusan yang dibuat di peringkat Persekutuan setakat ini juga telah membolehkan kerajaan Sarawak mempercepat beberapa projek besar di negeri ini.

“(Projek besar itu) termasuk usaha mengeksport tenaga boleh baharu (secara) rentas sempadan serta penyerapan dan penyimpanan karbon (CCS),” katanya kepada pemberita selepas menghadiri sesi libat urus Kajian Separuh Penggal Rancangan Malaysia ke-12 (RMKe-12) bersama kerajaan Sarawak di sini, pada Sabtu.

Pada 31 Mei lepas, Premier Sarawak Tan Sri Abang Johari Tun Openg berkata tenaga hidro akan masih menjadi tumpuan utama sumber tenaga Sarawak.

Beliau berkata sumber asli negeri yang banyak terutama daripada hujan yang lebat dan sungai menawarkan persekitaran terbaik untuk pembangunan tenaga boleh baharu seperti tenaga hidro. – Bernama


Kekukuhan kuasa politik Melayu kunci kestabilan Malaysia

BANGI, 3 Rabiulakhir 1444H, Sabtu – Kuasa politik Melayu sepatutnya dominan di Malaysia, namun dek kerana kerakusan ahli-ahli politik bangsa sendiri akhirnya mereka terpaksa tunduk kepada bangsa lain untuk mencari kekuatan.

Sungguh merugikan dan amat dikesali bila mana sikap rakus dan tamak segelintir ahli politik Melayu yang tidak berkesudahan ini kian meragut semua kehebatan bangsa majoriti.

Enggan situasi malang ini berterusan, Ketua Perhubungan ISMA Kelantan, Ustaz Sharipudin Ab Kadir menggesa orang Melayu mengubah nasibnya sendiri dengan memilih pemimpin yang berakhlak dan berwibawa pada Pilihan Raya Umum ke-15 (PRU15) nanti.

Beliau menegaskan, pemimpin yang tepat penting untuk memastikan politik Melayu menjadi stabil yang sekali gus akan membawa kepada kestabilan politik di Malaysia.

Menurutnya, negara ini tidak akan stabil jika perkara berlaku sebaliknya.

“Namun kita tertanya-tanya mengapa sukar untuk menyatukan bangsa Melayu dalam suatu pemuafakatan.

“Jika mereka ikhlas dan jujur untuk agama, bangsa dan negara rasanya tidak sukar untuk disatukan walaupun kewujudan pelbagai parti,” katanya dalam kenyataan, hari ini.

Tanpa menyebut mana-mana pihak, Ustaz Sharipudin berkata, pemimpin yang buruk akhlaknya tidak akan dapat melahirkan kepimpinan yang baik.

“Seperti mana pemimpin yang baik akan melahirkan kebaikan, pemimpin buruk akan melahirkan keburukan.

“Jangan harap akan berlaku sebaliknya walaupun mereka bijak berbicara dan petah bertutur kata. Perjuangan untuk agama, bangsa dan negara yang mereka laungkan hanya perisa dan perasa palsu semata-mata,” katanya.


Salah guna cap sempadan: 23 individu direman di Putrajaya

PUTRAJAYA, 1 Rabiulakhir 1442H, Selasa – Mahkamah Majistret di sini hari ini mengeluarkan perintah reman antara tiga dan tujuh hari terhadap 23 individu termasuk anggota Jabatan Imigresen Malaysia (JIM) bagi membantu siasatan berhubung isu penyalahgunaan pengesahan cap di sempadan negara.

Selain sebuah bas, beberapa kereta juga digunakan Suruhanjaya Pencegahan Rasuah Malaysia untuk membawa mereka ke mahkamah sebagai langkah pematuhan prosedur operasi standard (SOP) pencegahan COVID-19 bagi prosiding reman berkenaan.

Seramai 19 lelaki dan empat wanita tiba di perkarangan mahkamah kira-kira 10 pagi dengan berbaju jingga dan bergari serta memakai pelitup muka, turut diperiksa suhu sebelum dibenarkan masuk ke mahkamah.

Majistret Siti Roslizawati Mohd Zanin mengeluarkan perintah reman terhadap 23 individu yang berumur antara 21 dan 55 tahun itu selepas mendengar permohonan SPRM dalam prosiding yang berlarutan kira-kira dua jam setengah.

Dua belas daripada mereka direman selama tujuh hari, sembilan lagi direman lima hari manakala dua lagi individu masing-masing direman tiga serta empat hari.

Mereka dilihat meninggalkan kawasan mahkamah secara berperingkat dengan menaiki bas dan kereta dipandu pegawai SPRM antara 11 pagi dan 12.30 tengah hari.

Menurut sumber SPRM, 14 individu yang direman itu merupakan penjawat awam manakala selebihnya orang awam.

Difahamkan anggota Imigresen yang direman itu bertugas di Ibu Pejabat Imigresen di sini serta Lapangan Terbang Kuala Lumpur (KLIA) dan Lapangan Terbang Antarabangsa Kuala Lumpur 2 (klia2).

Sumber itu memaklumkan mereka ditahan bagi membantu siasatan berhubung isu penyalahgunaan pengesahan cap di sempadan khususnya di KLIA, klia2 dan Bangunan Sultan Ismail (BSI) Johor Bahru, Johor.

Kes tersebut disiasat mengikut Seksyen 16 Akta SPRM 2009 dan Seksyen 17 Akta SPRM 2009. – Bernama


Kertas siasatan ADUN DAP positif dadah diserah kepada PPN

GEORGETOWN, 16 Rejab 1443H, Jumaat – Polis Pulau Pinang telah menyerahkan kertas siasatan kes Ahli Dewan Undangan (ADUN) Perak yang ujian air kencingnya positif dadah ketika ditahan di sebuah pusat hiburan di Perai dekat sini bulan lepas, kepada Pengarah Pendakwaan Negeri (PPN) untuk tindakan selanjutnya.

Ketua Jabatan Siasatan Jenayah Narkotik Pulau Pinang, ACP Mustafa Kamal Gani Abdullah berkata, kertas siasatan yang lengkap dengan laporan patologi sampel air kencing ADUN itu diserahkan pada 3 Februari lepas.

“Setakat ini kami belum mendapat sebarang arahan daripada PPN untuk tindakan lanjut, sama ada untuk mendakwa atau sebaiknya,” katanya kepada pemberita di sini hari ini.

Pada 13 Januari lepas, dalam serbuan kira-kira pukul 9 malam di sebuah pusat hiburan di Perai, 48 individu ditahan dengan 36 daripadanya berkaitan kes narkotik manakala 12 lagi berkaitan kes jenayah, dan seorang daripada yang ditahan ialah ADUN Pasir Bedamar, Terence Naidu apabila ujian air kencing mendapati dia positif dadah.

Terence Naidu bagaimanapun menafikan beliau mengambil dadah, malah dalam surat penjelasannya kepada DAP beliau memberitahu hasil ujian saringan air kencing yang dibuat di sebuah klinik kemudiannya mendapati beliau negatif dadah. – Bernama


PKP: Polis Selangor tingkat jumlah sekatan jalan raya

BANGI, 23 Ramadan 1442H, Rabu – Polis Kontinjen Selangor akan mempertingkatkan jumlah sekatan jalan raya (SJR) di setiap daerah ketika tempoh Perintah Kawalan Pergerakan (PKP) dan PKP Bersyarat (PKPB) dilaksanakan.

Ketua Polis Selangor, Datuk Arjunaidi Mohamed berkata, langkah itu bertujuan untuk menyekat sebarang aktiviti rentas negeri atau daerah daripada berlaku terutama menjelang sambutan Hari Raya Aidilfitri.

Selain itu, pemantauan di bazar Aidilfitri, pusat beli-belah dan tempat tumpuan orang ramai akan turut dipertingkatkan bagi memastikan pematuhan prosedur operasi standard (SOP).

“Sehubungan itu, orang ramai dinasihatkan agar terus mematuhi SOP yang telah ditetapkan dan mengamalkan disiplin kendiri.

“Marilah kita bersama-sama bersatu hati dalam usaha untuk memutuskan rantaian COVID-19 ini,” katanya dalam kenyataan, hari ini.

PKP dan PKPB akan dilaksanakan di Selangor berkuat kuasa 6 Mei sehingga 17 Mei 2021.

Daerah yang terbabit di bawah PKP adalah Hulu Langat, Petaling, Gombak, Klang, Kuala Langat dan Sepang.

Bagi kesemua daerah itu, pergerakan rentas negeri dan daerah tidak dibenarkan sama sekali kecuali atas urusan kecemasan.

Sementara, PKPB pula akan dilaksanakan di tiga lagi daerah iaitu Kuala Selangor, Sabak Bernam dan Hulu Selangor.


Pemimpin DAP sanggup telan ludah sendiri harap sokongan UMNO

BANGI, 25 Jamadilakhir 1444H, Rabu – Datuk Nur Jazlan Mohamed menempelak tindakan beberapa pemimpin Pakatan Harapan (PH) yang menyentuh isu sensitif membabitkan Pengerusi BN, Datuk Seri Ahmad Zahid Hamidi.

Timbalan Pengerusi UMNO Johor itu berkata, ketika pucuk pimpinan atasan PH menutup mulut dan berdiam diri kerana lebih memikirkan kedudukan serta kuasa dalam Kerajaan Perpaduan, pemimpin bawahan pula yang melalak.

“Macamlah dalam DAP sendiri tak ada masalah atau pergolakan seperti pertembungan antara Dinasti Lim dan kumpulan cauvinis Cina. Manakala dalam PKR pula umum sudah mengetahui tentang isu pertembungan arus antara Anwar dan Rafizi. Tapi masing-masing bersikap kunci mulut demi kekuasaan dan jawatan.

“Pemimpin utama DAP memang tahu mereka tak boleh jadi kerajaan macam hari ini kalau hanya harapkan undi daripada bukan Melayu. Sebab itulah pemimpin PH terutamanya DAP nak ‘tackle’ undi Melayu dengan mengharapkan bantuan dan sokongan UMNO sehingga mereka sanggup meludah ke langit serta telan ludah sendiri.

“Mereka tahu tanpa kerjasama dengan UMNO mereka tak dapat bergelar menteri dalam Kerajaan Perpaduan. Sehingga mereka sanggup akur menerima kuota menteri dan timbalan menteri yang sedikit,” katanya dalam kenyataan, hari ini.

Nur Jazlan mendakwa, PH dalam diam mengakui sememangnya mereka sudah jauh daripada sokongan pengundi Melayu terutamanya dengan ada DAP dalam gabungan itu.

Dakwanya lagi, survival pihak itu hanya bergantung kepada kerusi majoriti Cina dan kerusi campur untuk menang 80 kerusi pada Pilihan Raya Umum ke-15 (PRU15) lalu.

Beliau secara sinis berkata, jika PH masih berlagak sombong dan berasa hebat, belum tentu mereka dapat jadi kerajaan lagi sekali selepas PRU16.

“Ketika kepimpinan UMNO dan ahli akar umbi parti sudah mula berlapang dan terpaksa menelan segala prejudis menerima kerjasama antara UMNO dan PH membentuk Kerajaan Perpaduan, sepatutnya pemimpin serta ahli-ahli DAP, PKR dan Amanah juga kena terus ‘berpura-pura’ menerima gabungan politik baru ini.

“Jangan tiru sikap kumpulan penentang minoriti dalam UMNO yang sentiasa cari jalan untuk pecahkan parti dan meneruskan agenda kerjasama dengan PN. Sebab itulah mereka sanggup buka cerita dalam kain seperti surat SD dan aku janji calon PRU15 lalu.

“Mereka bocorkan dan viralkan surat-surat berkenaan dengan tujuan mahu memburukkan imej Presiden dan parti UMNO. Saya percaya parti lain seperti DAP pun ada surat SD dan aku janji mereka sendiri tapi mereka tak ada sibuk-sibuk nak dedahkan kepada umum. Mereka tahu jaga hal ehwal rumah tangga sendiri,” katanya.


Angkat sumpah Ketua Menteri Sabah esok

KOTA KINABALU, 10 Safar 1442H, Isnin – Angkat sumpah jawatan Ketua Menteri Sabah yang baharu dijadual bermula pukul 10.30 pagi esok.

Menurut pemakluman Jabatan Penerangan Sabah hari ini, istiadat angkat sumpah itu akan diadakan di Istana Negeri Sabah di Jalan Istana di sini.

Semalam, Pengerusi Barisan Nasional (BN) Sabah Datuk Seri Bung Moktar Radin dilaporkan sebagai berkata, Yang Dipertua Negeri Sabah Tun Juhar Mahiruddin meminta tempoh bagi menentukan siapa Ketua Menteri Sabah baharu.

Sebelum itu, Bung Moktar bersama Pengerusi Perikatan Nasional (PN) Sabah Datuk Hajiji Noor, Presiden Parti Solidariti Tanah Airku (STAR) Datuk Dr Jeffrey Kitingan dan Setiausaha Agung Parti Bersatu Sabah (PBS) Datuk Jahid Jahim mengadakan pertemuan lebih sejam dengan Juhar di istana itu.

Pada Pilihan Raya Negeri (PRN) Sabah Sabtu lepas, pakatan Gabungan Rakyat Sabah (GRS) yang terdiri daripada PN, BN dan PBS memperoleh 38 kerusi berbanding Warisan Plus mendapat 32 kerusi manakala Bebas (3). -Bernama


Apa nak jadi, individu alergi pada identiti negara dapat pingat

BANGI, 16 Rabiulawal 1442H, Isnin – Wajar atau tidak seseorang dipenuhi kontroversi serta sering dilihat alergi pada identiti dan asas negara dianugerahkan pingat yang membawa gelaran Datuk?

Jika dahulu sering dikhabarkan ramai individu yang melakukan kegiatan haram mendapat pingat, kini yang tiada apa-apa jasa kepada agama, bangsa dan negara juga mendapat pengiktirafan sama hanya kerana kedudukan politiknya.

Sehubungan itu, menjadi tanda tanya adakah penganugerahan pingat hanya satu lagi alat politik.

Presiden gerakan Islam, Ikatan Muslimin Malaysia (ISMA), Haji Aminuddin Yahaya menegaskan, jika individu yang selayaknya menerima pingat atas jasa dan pengorbanan mereka kepada agama, bangsa serta negara itu perkara yang membanggakan.

“Tetapi kita pasti kecewa jika melihat mereka yang penuh dengan kontroversi dan sering dilihat alergi pada identiti dan asas negara dapat pengiktirafan yang tinggi sebegini.

“Apakah ertinya semua ini? Apa kenanya dengan negara kita kini? Di manakah maruah dan integriti kita?

“Bilalah pemimpin Melayu kita mahu sedar? Bilalah mereka mahu berubah? Apakah hilang kuasa selama 22 bulan itu tidak mencukupi?,” soalnya menerusi kenyataan, hari ini.

Kesal dengan perkembangan terbaharu itu, Aminuddin yang juga Pengerusi Pertubuhan-Pertubuhan Pembela Islam (PEMBELA) mengingatkan, bahawa sejarah telah membuktikan sesebuah negara malah peradaban akan hancur bukan hanya kerana musuh luar, tetapi faktor besarnya adalah musuh dari dalam.

“Pemimpin yang bijak sudah pasti mengenal siapa sebenarnya kawan dan siapa sebenarnya lawan dan siapa sebenarnya musuh dalam selimut.

“Kegilaan kepada kuasa adalah satu musibah kepada kita semua, yang menjahanamkan negara.

“Akan tibanya satu tahap, rakyat akan benar-benar meluat melihat ahli politik terutamanya yang memegang kuasa dan akhirnya tidak peduli akan politik,” katanya.


Hukuman penjara Suu Kyi tambah empat tahun lagi

NAYPYIDAW, 9 Jamadilakhir 1443H, Rabu – Pemimpin Myanmar yang digulingkan, Aung San Suu Kyi dijatuhi hukuman penjara empat tahun lagi, selepas mahkamah tentera mensabitkannya atas tiga pertuduhan jenayah.

Suu Kyi telah ditahan sejak Februari tahun lalu, apabila kerajaannya dipaksa keluar dalam rampasan kuasa tentera.

Dia telah ditahan tanpa komunikasi di sebuah rumah di ibu negara, Naypyidaw.

Mahkamah Junta pada hari Isnin mendapati pemimpin berusia 76 tahun itu bersalah atas dua pertuduhan berkaitan mengimport secara haram dan memiliki ‘walkie-talkie’ serta melanggar sekatan coronavirus, menurut seorang pegawai undang-undang.

Dia telah dijatuhkan hukuman penjara selama enam tahun setakat ini, dan banyak lagi pertuduhan tertangguh terhadapnya.

Jurucakap Junta, Mejar Jeneral Zaw Min Tun mengesahkan keputusan dan hukuman itu.

Dia memberitahu AFP bahawa Suu Kyi akan kekal di bawah tahanan rumah manakala kes lain terhadapnya diteruskan.

Amerika Syarikat mengecam apa yang disebutnya sebagai ‘penahanan, sabitan dan hukuman yang tidak adil’ terhadap Suu Kyi, yang didakwa sebagai menghina keadilan dan kedaulatan undang-undang.

“Kami menyeru rejim supaya segera membebaskan Aung San Suu Kyi dan semua mereka yang ditahan secara tidak adil, termasuk pemimpin lain yang dipilih secara demokrasi,” kata jurucakap Jabatan Negara Ned Price.

Hukuman terbaharu menyaksikan pertambahan hukuman yang dijatuhkan mahkamah pada Disember, apabila Suu Kyi dipenjarakan selama empat tahun kerana menghasut dan melanggar peraturan coronavirus ketika berkempen.

Ketua Junta Min Aung Hlaing mengurangkan hukuman kepada dua tahun ketika itu, dengan berkata, dia boleh menjalani tempoh hukuman di bawah tahanan rumah di Naypyidaw.

Jumlah hukuman penjara enam tahun bermakna bekas pemimpin Myanmar tersebut tidak akan dapat menyertai pilihan raya baharu yang dijanjikan pihak berkuasa tentera pada tahun depan. – Agensi


Badan kesihatan Perancis beri amaran lonjakan kes COVID-19

PARIS, 20 Safar 1444H, Jumaat – Badan kesihatan kebangsaan Perancis memberi amaran mengenai kebangkitan semula kes COVID-19 di negara itu, dan menggesa orang ramai untuk mendapatkan vaksin bagi melindungi diri mereka daripada virus berkenaan.

Badan Sante Publique France (SPF) berkata, sepanjang minggu dari 5 hingga 11 September, terdapat 186 kes COVID-19 yang disahkan bagi setiap 100,000 orang di Perancis – meningkat 12 peratus berbanding minggu sebelumnya.

Ia mewakili purata sekitar 18,000 kes baharu setiap hari.

Awal minggu ini, Pengarah Eksekutif Badan Pemerhati Agensi Ubat Eropah (EMA), Emer Cooke dalam temu bual Next Newsmaker Reuters memaklumkan, orang di Eropah harus mengambil apa sahaja vaksin penggalak COVID-19 yang tersedia untuk mereka, memandangkan jangkaan peningkatan jangkitan pada musim luruh.

Jangkitan baharu semakin meningkat sejak 10 hari lalu dan purata pergerakan tujuh hari kes baharu harian mencapai paras tertinggi hampir lima minggu iaitu 24,042 pada Khamis. – Agensi


Salah guna PLKS, tauke kilang pakaian warga Bangladesh ditahan

BANGI, 18 Safar 1443H, Sabtu – Jabatan Imigresen menahan seorang pengusaha kilang pakaian warganegara Bangladesh bersama 45 orang pendatang asing tanpa Izin (PATI) dalam satu operasi penguatkuasaan di Ampang pada Khamis lalu.

Operasi berkenaan rentetan daripada kejayaan OP Hack yang dijalankan bersama Suruhanjaya Pencegahan Rasuah Malaysia (SPRM) pada April lalu.

Beberapa siri operasi telah dijalankan bagi mengesan saki-baki individu yang menggunakan pelekat Pas Lawatan Kerja Sementara (PLKS) yang dikeluarkan oleh sindiket ID Hack berkenaan.

Dalam operasi berkenaan, sepasukan pegawai Imigresen telah menyerbu dua buah kilang pakaian dan dua premis lain iaitu sebuah bangunan pejabat dan pusat pameran milik seorang lelaki warganegara Bangladesh berumur 46 tahun.

Ketua Pengarah Imigresen, Datuk Khairul Dzaimee Daud berkata, suspek menggunakan PLKS yang disyaki diperolehi melalui sindiket ID Hack sebelum ini untuk menubuhkan sebuah syarikat di Malaysia.

Katanya, syarikat suspek aktif dalam bidang industri pembuatan pakaian untuk pasaran Lembah Klang dan sekitar Selangor sejak tahun 2012.

“Berdasarkan siasatan awal, modus operandi suspek adalah menubuhkan syarikat dengan kerjasama warga tempatan dan mengunakan sumber tenaga kerja dari kalangan PATI untuk memaksimakan keuntungan.

“Suspek bertindak menyewa beberapa premis komersial termasuk sebuah bangunan tiga tingkat untuk dijadikan kilang bagi aktiviti memotong, menjahit, mencetak pakaian selain dijadikan sebagai hostel pekerja.

“Manakala sebuah premis pula dijadikan sebagai pusat pameran dan jualan syarikat,” katanya dalam kenyataan hari ini.

Mengulas lanjut, beliau berkata, suspek juga mampu menggaji seramai 45 orang warga asing dengan anggaran bayaran gaji seorang sebanyak RM1,600 sebulan untuk meningkatkan pengeluaran bagi memenuhi permintaan pelanggan.

Syarikat milik suspek dianggarkan berjaya mengaut keuntungan lumayan melalui perolehan jualan antara RM130,000 hingga RM150,000 sebulan.

Khairul berkata, kegiatan suspek telah menyebabkan kerugian hasil kepada kerajaan khususnya dalam bentuk levi pekerja asing mencecah RM700,000 sepanjang tempoh syarikat itu beroperasi.

Semua tahanan kini di tahan di bawah Seksyen 51(5) (b) Akta Imigresen 1959/63 selama 14 hari untuk siasatan lanjut.

Manakala, suspek dan seorang wanita warganegara tempatan berumur 37 tahun yang juga merupakan pengarah syarikat disiasat atas kesalahan menggaji pekerja asing tanpa pas sah di bawah Akta Imigresen 1959/63 serta kesalahan-kesalahan lain berkaitan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001(Akta 613) dan Akta Anti Pemerdagangan Manusia dan Penyeludupan Migran 2007.

Khairul menegaskan, Jabatan Imigresen tidak akan berkompromi dengan mana-mana pihak yang terlibat dalam penggodaman sistem jabatan sehingga memberi implikasi buruk kepada keselamatan dan ekonomi negara.

“Justeru, jabatan ini akan mempergiatkan risikan untuk terus memburu saki-baki pelekat PLKS yang dikeluarkan oleh sindiket ID Hack yang berjaya ditumpaskan beberapa bulan lalu,” katanya.


Arab Saudi buka semula ruang udara, sempadan untuk Qatar

RIYADH, 21 Jamadilawal 1442H, Selasa – Arab Saudi akan membuka semula ruang udara dan sempadan darat serta laut untuk Qatar bermula semalam, kata Menteri Luar Kuwait, Ahmad Nasser al-Sabah.

Menerusi komen di televisyen, beliau memetik kesepakatan untuk menyelesaikan perselisihan politik yang menyebabkan Riyadh dan sekutunya memaksa boikot ke atas Qatar.

“Kesepakatan telah dicapai untuk membuka ruang udara dan sempada darat dan laut antara Arab Saudi dan Qatar pada petang ini (semalam),” kata Ahmad Nasser di TV Kuwait menjelang sidang kemuncak Teluk Arab di Arab Saudi hari ini.

Agensi berita Arab Saudi SPA memetik Putera Mahkota, Mohammed bin Salman sebagai berkata, pertemuan tahunan para pemimpin Teluk akan menyatukan barisan Teluk ‘dalam menghadapi cabaran yang dihadapi di rantau ini’.

Menteri Luar Kuwait berkata, perisytiharan akan ditandatangani pada sidang kemuncak itu, yang ditangguhkan – ketika Riyadh mendorong kesepakatan untuk mengakhiri keretakan itu.

Kuwait dan Amerika Syarikat (AS) berusaha mengakhiri pertikaian di mana Arab Saudi, Emiriah Arab Bersatu (UAE), Bahrain dan Mesir memutuskan hubungan diplomatik, perdagangan dan perjalanan dengan Qatar pada pertengahan 2017.

Tindakan itu disifatkan menghancurkan persatuan serantau yang menurut Washington menghalang usaha untuk membendung Iran.

Keempat-empat negara memboikot telah menuduh Qatar menyokong keganasan. Doha menafikan tuduhan itu dan mengatakan embargo bertujuan untuk mengurangkan kedaulatannya.

Doha telah menetapkan 13 tuntutan, mulai dari menutup televisyen Al Jazeera dan pangkalan Turki hingga memutuskan hubungan dengan Ikhwanul Muslimin dan menjatuhkan hubungan dengan Iran.

Penasihat Kanan Rumah Putih, Jared Kushner – yang disertai utusan Timur Tengah, Avi Berkowitz dan Brian Hook, penasihat khas Jabatan Negara – sedang menuju ke Arab Saudi untuk menghadiri majlis menandatangani, kata seorang pegawai kanan pentadbiran Trump. – Agensi


Pengarah UNRWA di Semenanjung Gaza diisytihar persona non grata

BAITULMAQDIS, 22 Syawal 1442H, Khamis – Kumpulan hak asasi manusia Palestin mengisytiharkan Pengarah Agensi Kerja dan Bantuan Palestin (UNRWA) di Semenanjung Gaza sebagai persona non grata serta mengusirnya dari wilayah itu.

Pengusiran itu dilakukan ke atas Matthias Schmale berikutan tindakannya yang memuji rejim negara haram Israel terhadap serangan di Palestin baru-baru ini.

Kumpulan berkenaan berkata, Schmale adalah antara punca utama penderitaan ribuan pelarian Palestin dan pekerja UNRWA di Semenanjung Gaza.

Schmale juga diharamkan untuk menjejakkan kaki ke wilayah berkenaan.

Pada masa sama, Timbalan Pengarah UNRWA, David de Bold juga diisytiharkan sebagai persona non grata.

Kumpulan hak asasi terbabit turut menggesa agensi Pertubuhan-Pertubuhan Bangsa Bersatu (PBB) melantik pengarah baharu di wilayah yang diduduki Israel itu.

Persona non grata adalah individu yang tidak dapat diterima oleh sesebuah negara selama-lamanya setelah didapati bersalah melakukan kesalahan (jenayah) yang tidak dapat dimaafkan (berat) ketika dia berada di sesebuah negara.

Sementara itu, Channel 12 TV Israel melaporkan bahawa Schmale dan de Bold telah meninggalkan Semenanjung Gaza pada Rabu.

Jurucakap UNRWA berkata, Schmale telah dipanggil ke Baitulmaqdis untuk melakukan rundingan dengan pegawai PBB serta memutuskan untuk mengambil cuti seketika.

Jurucakap itu berkata, de Bold pula akan meneruskan tugasnya dari jarak jauh, manakala Timbalan Pesuruhjaya Jeneral Leni Stenseth akan menjalankan tugasnya di pejabat dekat Gaza secara sementara.

Menerusi temu bual bersama Channel 12 pada 23 Mei lalu, Schmale berkata, serangan udara Israel di Gaza selama 11 hari dilakukan dengan kecanggihan dan ketepatan.

Schmale mendakwa, Gaza tidak mengalami kekurangan bekalan air, makanan serta ubat-ubatan akibat penutupan sempadan oleh Israel ketika ini.

Kenyataan itu telah menimbulkan kemarahan rakyat Palestin, ditambah pula Pergerakan Perjuangan Islam Palestin (Hamas) menyifatkan perkara itu adalah tidak benar dan hanya memihak kepada rejim pengganas Israel. -Agensi


Malaysia bincang kuota, SOP haji dengan Arab Saudi

KUANTAN, 3 Syaaban 1443H, Ahad – Semua isu berkaitan ibadah haji termasuk prosedur operasi standard (SOP), kuota dan syarat ditetapkan bagi jemaah Malaysia akan dibincangkan bersama kerajaan Arab Saudi kelak.

Menteri di Jabatan Perdana Menteri (Hal Ehwal Agama), Senator Datuk Idris Ahmad berkata, beliau akan ke Arab Saudi pada 18 Mac ini dan semua butiran lanjut mengenai ibadat haji akan dimaklumkan selepas itu.

“Saya baru menerima surat jemputan minggu lepas dan akan ke sana nanti, Menteri Haji dan Umrah Arab Saudi (Dr Tawfiq Fawzan Al-Rabiah) telah menjemput semua negara yang menghantar jemaah haji untuk berbincang.

“Kami berharap supaya kuota jemaah dikekalkan atau lebih banyak, dan sejurus kembali kami akan uar-uarkan mengenai perkara berkaitan haji secepat mungkin,” katanya ketika ditanya mengenai perkembangaan berkaitan haji tahun ini.

Beliau ditemui pemberita selepas merasmikan Majlis Anugerah Kecemerlangan Pelajar Maahad Tahfiz Darul Fikri di sini hari ini yang menyaksikan sembilan pelajar telah menerima sijil penghargaan masing-masing selepas berjaya menghafaz 30 juz al-Quran.

Sementara itu, Idris mengingatkan ibu bapa atau penjaga pelajar pusat tahfiz yang belum mendaftarkan anak mereka vaksin COVID-19 untuk segera berbuat demikian sebagai langkah perlindungan daripada terkena jangkitan teruk virus itu.

“Bila mereka di pusat tahfiz mereka bergaul sesama sendiri, justeru penting untuk pelajar dapatkan vaksin untuk melindungi antara satu sama lain,” katanya.- Bernama


Biden tamatkan sekatan perjalanan negara majoriti Islam

WASHINGTON, 8 Jamadilakhir 1442H, Khamis – Presiden Amerika Syarikat (AS) Joe Biden pada Rabu menamatkan sekatan perjalanan yang dikenakan ke atas beberapa negara majoriti penduduknya Islam.

Pentadbiran baharu AS menyifatkan tindakan itu yang dikenakan oleh presiden sebelum ini sebagai ‘diskriminasi’.

Biden menandatangani perintah eksekutif itu di Pejabat Oval setelah mengangkat sumpah sebagai presiden ke-46 negara itu, lapor Agensi Anadolu.

Dalam perisytiharan itu, beliau berkata AS “dibangun di atas landasan kebebasan beragama dan toleransi, suatu prinsip yang termaktub” dalam perlembagaan negara.

Trump mengenakan larangan itu pada Mac 2017 dengan perintah eksekutif diikuti proklamasi yang memperkenalkan proses kelayakan dan pemeriksaan, dengan menyebut ia sebagai cubaan menyusup masuk “pengganas” atau “ancaman keselamatan awam,” sebagai langkah menghalang individu memasuki AS dari negara-negara Islam dan kemudiannya beberapa negara Afrika lain. Ia termasuk Syria, Somalia, Yaman, Iran, Iraq, Libya dan Sudan.

“Keselamatan nasional kita akan ditingkatkan dengan membatalkan Perintah Eksekutif dan Proklamasi itu,” kata Biden, mengarahkan semua kedutaan dan konsulat Amerika untuk meneruskan proses permohonan visa bersesuaian dengan langkah itu.

Sekatan tersebut “berakar umbi daripada perasaan benci pada agama, dan xenofobia (benci dan takut pada orang asing),” kata jurucakap Rumah Putih Jen Psaki dalam taklimat media.

Majlis Hubungan Amerika-Islam (CAIR) menyambut baik tindakan itu, dan menyifatkan sebagai “langkah pertama yang penting untuk menghentikan dasar anti-Muslim dan anti-imigran oleh pentadbiran sebelum ini.”

“Ia menepati janji kempen kepada masyarakat Islam dan sekutunya,” kata ketua pertubuhan itu, Nihad Awad. – Bernama


Negara-negara dunia diajak terus berdialog dengan Taliban: PBB

NEW YORK, 3 Safar 1443H, Jumaat – Semua negara perlu meneruskan dialog dengan Taliban, sebagai tanda solidariti bersama rakyat Afghanistan, kata Setiausaha Agung Pertubuhan Bangsa-Bangsa Bersatu (PBB), Antonio Guterres.

Tindakan itu penting bagi menyatakan sokongan kepada rakyat Afghanistan yang kini menderita dan berisiko mati kebuluran selain mengelak berlaku runtuhan ekonomi di negara itu.

“Kita mesti mengekalkan dialog dengan Taliban dan menyatakan pendirian secara langsung bersama rakyat Afghanistan.

“Tugas kita ialah menghulurkan solidariti kepada rakyat yang menderita ketika jutaan orang berisiko mati kebuluran,” katanya.

Pada masa sama, Guterres berkata, PBB juga berharap sebuah ‘kerajaan inklusif ‘dibentuk di negara itu.

“Kami menghormati hak asasi manusia, wanita dan kanak-kanak, Afghanistan perlu ditadbir secara aman dan stabil,” ujar Guterres.

Katanya, Afghanistan harus ditadbir secara aman dan stabil, manakala hak asasi wanita dan kanak-kanak di negara itu perlu dihormati. – Agensi


Penggunaan Sistem e-Mualaf diperluaskan: Jakim

BANGI, 26 Syaaban 1443H, Selasa – Sistem e-Mualaf bakal diperluaskan bagi menyelaraskan data golongan berkenaan secara lebih sistematik.

Ketua Pengarah Jabatan Kemajuan Islam Malaysia (Jakim), Datuk Hakimah Mohd Yusoff berkata, ketika ini, sistemnya tidak menyeluruh dan membabitkan enam negeri sahaja selain tiga Wilayah Persekutuan.

“Pihak Jakim sedang berunding dengan baki tujuh negeri lagi kerana keperluan pangkalan data khas sebegini perlu diselaraskan.

“Sistem berkenaan cuma melibatkan Perlis, Kedah, Perak, Negeri Sembilan, Terengganu dan Kelantan serta Kuala Lumpur, Putrajaya dan Labuan menerusi pautan laman rasmi Jakim,” katanya seperti dipetik akhbar tempatan hari ini.

Sistem e-Mualaf 1.0 diwujudkan hampir 10 tahun lalu sebagai pangkalan data berpusat maklumat saudara baharu termasuk isu pembelajaran, kebajikan dan pengurusan jagaan.

Kemudian ia ditingkatkan kepada versi 2.0 dengan tambahan fungsi cetakan kad mualaf yang lengkap kod QR bagi memudahkan semakan pengesahan diri jika berlaku isu kecemasan.

Dalam masa sama, Hakimah berkata, Jakim akan bekerjasama dengan Jabatan Pendaftaran Negara (JPN) bagi pengumpulan data individu memeluk Islam bukan di pejabat agama.

“Ada masuk Islam di luar negara atau pertubuhan bukan kerajaan, maka rekod pun tiada di jabatan agama Islam negeri sehingga timbul isu tuntutan jenazah apabila meninggal dunia,” katanya.

Justeru, katanya lagi, bagi mengelak berlaku perebutan sedemikian, sistem e-Mualaf perlu ditambah baik meliputi semua negeri supaya ada koordinasi maklumat secara terperinci.

Sehingga kini dianggarkan hampir 9,000 orang menjadi mualaf setiap tahun didaftarkan di seluruh Malaysia dengan kebanyakan daripada kaum Cina, manakala Sabah paling ramai merekodkan jumlah saudara baharu.


PRN 6 negeri, SPR peruntuk RM420 juta

BANGI, 16 Zulhijjah 1444H, Rabu – Suruhanjaya Pilihan Raya (SPR) memerlukan RM420 juta bagi pelaksanaan Pilihan Raya Negeri (PRN) di enam negeri yang ditetapkan pada 12 Ogos depan.

Pengerusi SPR, Tan Sri Abdul Ghani Salleh berkata, perbelanjaan berkenaan membabitkan 3,450 pusat mengundi dengan 17,425 saluran mengundi diguna pakai bagi proses pengundian.

Ia melibatkan 36 kerusi Dewan Undangan Negeri (DUN) Kedah, 45 kerusi DUN Kelantan, 32 kerusi DUN Terengganu, 40 kerusi DUN Pulau Pinang, 56 kerusi DUN Selangor dan 36 kerusi DUN Negeri Sembilan.

“Seramai 153,760 orang petugas dilantik bagi mengendalikan proses Pilihan Raya Negeri (PRN) DUN Ke-15 itu, selain 245 Pegawai Pengurus Pilihan Raya dibantu 740 Penolong Pegawai Pengurus.

“Manakala bagi memantau aktiviti kempen pilihan raya sepanjang tempoh rasmi berkempen, SPR menubuhkan 252 Pasukan Penguat Kuasa Kempen Pilihan Raya (PP-KPR) yang turut dianggotai wakil daripada polis, pihak berkuasa tempatan (PBT) dan wakil calon bertanding,” katanya.

Dalam pada itu Abdul Ghani berkata, sebanyak 173 pusat penamaan calon (PPC) dan 186 Pusat Penjumlahan Rasmi Undi (PPRU) akan digunakan.

SPR menetapkan hari mengundi pada 12, manakala hari penamaan calon pada 29 Julai dan hari pengundian awal pada 8 Ogos.

Ia akan melibatkan kira-kira 9,773,571 orang pemilih mengikut Daftar Pemilih Tambahan Bulan April Tahun 2023 yang dikemas kini sehingga 21 Jun lalu.

Abdul Ghani berkata, jumlah pemilih itu meliputi 9,674,456 pengundi biasa, 49,660 tentera dan pasangan, 47,728 polis serta pasangan Polis Pasukan Gerakan Am (PGA) dan 1,727 orang pengundi Tidak Hadir Luar Negara.

Katanya, tempoh berkempen ditetapkan 14 hari bermula selepas pengisytiharan calon-calon yang bertanding pada 29 Julai (Sabtu) sehingga 11.59 malam, 11 Ogos (Jumaat).


Mangsa banjir 4 negeri meningkat, Selangor menurun

KUALA LUMPUR, 18 Rabiulakhir 1444H, Ahad – Jumlah mangsa banjir di empat negeri iaitu Johor, Melaka, Kelantan dan Pulau Pinang merekodkan peningkatan kepada 1,892 mangsa pagi ini berbanding 1,053 orang malam tadi.

Selangor pula menunjukkan penurunan bilangan mangsa manakala banjir di Kedah pulih sepenuhnya selepas satu pusat pemindahan sementara (PPS) di Masjid Sungai Seluang yang menempatkan 76 mangsa ditutup sepenuhnya pagi ini.

Di JOHOR, Jawatankuasa Pengurusan Bencana Daerah (JPBD) Kluang dan Kulai memaklumkan daerah berkenaan menjadi daerah terbaru dilanda banjir kilat selepas Segamat, menjadikan jumlah keseluruhan mangsa banjir di Johor meningkat kepada 276 orang setakat 8 pagi ini.

Semalam, hanya Segamat dilanda banjir dan merekodkan seramai 57 mangsa dan jumlah itu kekal pagi ini.

Di daerah Kulai, dua PPS dibuka menempatkan 194 mangsa manakala 25 mangsa lagi ditempatkan di satu PPS di Kluang.

Di MELAKA, jumlah mangsa yang ditempatkan di dua PPS di Alor Gajah meningkat kepada 44 mangsa daripada 15 keluarga pada 8 pagi ini berbanding 37 orang daripada 11 keluarga semalam.

Sekretariat Jawatankuasa Pengurusan Bencana Negeri Melaka dalam kenyataan memaklumkan seramai 11 mangsa daripada enam keluarga dipindahkan di PPS Balai Raya Kampung Gadek manakala 33 mangsa  dari sembilan keluarga ditempatkan di Balai Raya Bukit Balai Durian Tunggal.

Di KELANTAN, jumlah mangsa banjir terus meningkat kepada 1,338 membabitkan 441 keluarga pagi ini berbanding 809 mangsa daripada 265 keluarga malam tadi dan ditempatkan di tujuh PPS dengan enam daripadanya di Pasir Mas manakala satu di Tanah Merah.

Di PULAU PINANG, jumlah mangsa banjir juga merekodkan peningkatan kepada 234 orang pagi ini berbanding 150 orang semalam dan ditempatkan di tiga PPS iaitu Sekolah Kebangsaan (SK) Lahar Yooi dan Dewan Banjir Desa Puri masing-masing di Tasek Gelugor serta Sekolah Jenis Kebangsaan Cina True Light, Juru.

Di SELANGOR, menerusi laman web InfoBencana Jabatan Kebajikan Masyarakat (JKM) memaklumkan sebanyak tujuh PPS masih dibuka pagi ini dengan empat di Kuala Selangor dan tiga di Klang yang menempatkan seramai 693 mangsa daripada 171 keluarga.

Berbeza di KEDAH, Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah Mejar (PA) Muhammad Suhaimi Mohd Zain memaklumkan Masjid Sungai Seluang yang dijadikan PPS dan menempatkan 76 mangsa daripada 16 keluarga ditutup sepenuhnya pada 10.30 pagi tadi. – Bernama


Lelaki Iran ditangkap rancang serangan bahan kimia beracun

BERLIN, 16 Jamadilakhir 1444H, Isnin – Polis Jerman menahan dua lelaki warganegara Iran di negeri North Rhine-Westphalia, barat Jerman kerana merancang serangan pengganas menggunakan bahan kimia beracun.

Polis Munster dan pejabat pendakwa raya Dusseldorf mendedahkan, lelaki berusia 32 tahun bersama abangnya disyaki merancang serangan yang membahayakan negara.

Bahan kimia beracun yang dikenali sebagai sianida dan risin adalah bahan kimia yang boleh memabukkan dan sehingga kini tiada penawar.

Penyiasat telah menggeladah kediaman suspek di bandar castrop-Raixel untuk mencari bukti.

Sekiranya suspek dibuktikan bersalah dia boleh dijatuhi hukuman sehingga 10 tahun penjara.

Sementara itu, akhbar Bild melaporkan maklumat mengenai rancangan serangan yang mula dikesan daripada agensi perisikan.

Polis mengesahkan serangan yang dirancang adalah bermotifkan Islamofobia. – Agensi


Polis Israel serang konvoi pengebumian wartawan Al Jazeera

RAMALLAH, 13 Syawal 1443H, Sabtu – Polis pengganas Israel terus biadab menyerang konvoi pengebumian wartawan veteran Al Jazeera, Shireen Abu Akleh ketika penduduk Palestin berhimpun beramai-ramai membawa keranda ke gereja.

Sejumlah besar pasukan polis Israel mengepung Hospital Saint Joseph – tempat mayat Shireen disimpan – dengan memasang penghadang pada pintu masuk hospital dan di sepanjang jalan bagi mengelakkan ia dilalui kumpulan perarakan pengebumian.

Anggota polis bersenjata turut menyerbu premis hospital dan menyerang puluhan orang yang berkabung serta mengutuk pendudukan Israel sambil mengibarkan bendera Palestin.

Beberapa pemuda Palestin diserang dengan kayu oleh polis Israel selepas dihalang membawa keranda Shireen ke gereja di Old City.

Kenderaan yang membawa jenazah Shireen bagaimanapun dibenarkan ke Old City tanpa diiringi oleh sebilangan besar penduduk Palestin yang hadir memberikan penghormatan terakhir.

Difahamkan, enam rakyat Palestin yang hadir dalam perarakan penghormatan terakhir itu ditahan selepas diserang dengan kayu di Bab al-Khalil di Old City Baitulmaqdis.

Malah, puluhan yang lain turut mengalami sesak nafas akibat terhidu gas pemedih mata, selain lebam dan patah tulang.

Polis Israel turut menghalang gambar Shireen digantung bersama sepanduk yang mengutuk pembunuhannya di dinding luar gereja.

Shireen ditembak mati ketika membuat liputan serbuan pengganas Israel di Tebing Barat yang diduduki, dan perkara itu turut disahkan oleh agensi Al Jazeera.

Bagaimanapun, pengganas Israel menafikan perkara itu dan menuduh kematian Shireen adalah angkara lelaki bersenjata Palestin.

Pertubuhan Bangsa-Bangsa Bersatu (PBB), Amerika Syarikat (AS) dan Kesatuan Eropah (EU) menggesa supaya siasatan bebas serta telus dibuat.

Shireen, 51, seorang warga Palestin-Amerika adalah antara wartawan yang berpengalaman dalam melaporkan konflik Israel-Palestin untuk agensi berita Al Jazeera selama dua dekad. –  Agensi


Harga ayam naik, PPIM syak ada kartel jadi dalang

BANGI, 7 Safar 1443H, Selasa – Persatuan Pengguna Islam Malaysia (PPIM) tidak menolak kemungkinan terdapat kartel yang memanipulasi harga ayam di pasaran akhir-akhir ini.

Enggan mengulas lanjut mengenai kemungkinan itu, Ketua Aktivis PPIM, Datuk Nadzim Johan sebaliknya berharap isu berkenaan ditangani sebaik-baiknya kerana ia sudah berlarutan sejak sekian lama.

“Dalam setahun, dua kali saya menerima rungutan daripada pengguna mengenai kenaikan harga ayam di pasaran dan terbaru, saya terima aduan harga ayam dipercayai naik kerana dedak dan bahan itu bukan saja mahal, tetapi sukar diperoleh di pasaran.

“Perkara ini sensitif untuk diulas lebih lanjut kerana saya pasti ada penguatkuasaan dijalankan pihak berkuasa cuma tidak pasti sejauh mana hasilnya. Saya mengesyaki ada kartel menjadi dalang,” katanya seperti dilapor Harian Metro.

Bagaimanapun, Nadzim meminta pengguna tidak menuding jari kepada peniaga dan penternak saja sebagai punca kenaikan harga ayam di pasaran.

Ini kerana semua pihak, termasuk pihak berkuasa bertanggungjawab menangani isu berkenaan.

Pada masa sama, beliau menyarankan kerajaan dan pihak berkuasa mewujudkan satu polisi jangka panjang yang bukan hanya berupaya menstabilkan harga ayam di pasaran tetapi menjaga kepentingan semua pihak.

Menurutnya, pengguna juga perlu bijak membuat pembelian dalam menghadapi kenaikan harga ayam di pasaran.

“Jika harga ayam tinggi, cuba kawal dan kurangkan pembelian dengan mencari alternatif makanan lain. Seandainya permintaan kurang, harga ayam tentunya akan turun kerana ia berkait rapat dan pastinya nanti memberi manfaat kepada pengguna,” katanya.


Gelagat pemimpin politik Melayu hari ini, bagai nak termuntah!

SEKIRANYA perlumbaan merebut dan mengekalkan kuasa secara tamak haloba tidak dihentikan oleh parti-parti Melayu Islam menjelang PRU15 nanti, yang akan menang dan dominan adalah parti-parti bukan-Melayu, yang rasis lagi cauvinis.

Yang akan menanggung kerugian dan derita berpanjangan adalah bangsa dan umat semata-mata.

Ini kerana para pemimpin politik Melayu dan Islam terlalu sibuk:

Berebut kuasa;
Mempertahankan kuasa;
Menggadai prinsip;
Menukar kesetiaan;
Mengkhianati mandat;
Mengutamakan perpecahan;
Mengabaikan kesepakatan;
Menubuhkan parti-parti baru.

Mereka semua boleh memberi apa sahaja alasan, hujah atau dalil akan tetapi bangsa dan umat sudah lama sedar akan muslihat, kepura-puraan dan sifat hipokrit dan oportunis mereka di sebalik setiap gubahan kalimat dan retorik lapuk mereka.

Malangnya, belum kelihatan lagi sosok tubuh yang akan lahir dan bangkit melewati sempadan politik kepartian yang sempit di atas untuk benar-benar memimpin dan membimbing bangsa dan umat ini.

Ini kerana kepompong dan lubuk politik yang sudah wujud sejak puluhan tahun tidak akan memberi peluang atau membenarkan sesiapa sahaja, apatah lagi wajah-wajah baru, untuk menukar percaturan politik yang sudah begitu lama berakar umbi.

Tidak keterlaluan kalau saya katakan bahawa lubuk politik usang ini perlu ditinggalkan sekiranya kira ingin melakar sejarah baru atau membentuk asas-asas peradaban baru untuk negara ini.

Ekosistem politik yang jujur dan iklim transformasi bangsa dan umat tidak akan berjaya dilahirkan dari sistem nilai yang telah rosak, dari maksiat dan kemungkaran yang diagung-agungkan, dari makruf yang dipinggirkan dan dari tunjang yang telah dirasuki oleh hembusan Iblis.

Di saat bangsa dan umat sedang diperdayakan dan sedang terpinga-pinga dengan paparan kerakusan dan kerasukan untuk berkuasa serta saling berlumba-lumba ke atas perpecahan, pihak lain khususnya parti-parti bukan-Melayu dan Islam yang rasis lagi cauvinis tidak membuang masa untuk mengaut sebesar-besar manfaat dan sebanyak-banyak keuntungan, yang sekiranya tidak dimanfaatkan sepenuhnya pada ketika ini, mereka tidak akan mampu untuk mencapainya pada ketika umat dan bangsa kembali bersatu padu dan meninggalkan karat-karat perpecahan yang diwarisi dari zaman Jahiliyah mereka.

Seandainya senario itu menjadi kenyataan, kita patut salahkan diri sendiri kerana memilih pemimpin-pemimpin Melayu dan muslim yang khianat, tidak jujur, hipokrit, oportunis dan gila kuasa.

Adakah mereka yang dilantik itu pernah merasa berdosa dan bersalah terhadap amanah yang dikhianati dan kepercayaan yang diberikan?

Jangan terkejut sekiranya puak-puak inilah juga akan tetap akan dipilih menjadi ‘wakil’ bangsa dan umat pada PRU15 nanti!

Tangan siapakah yang akan memilih mereka?

Mohd Luttfi Abd Khalid
Pengerusi iPeguam/Pemerhati politik


17 maut, 1,400 dipindahkan akibat banjir kilat di Turki

ISTANBUL, 4 Muharram 1443H, Jumaat – Sekurang-kurangnya 17 orang maut selepas banjir kilat di kawasan Laut Hitam Turki yang menyebabkan jambatan dan jalan raya rosak.

Bencana alam kedua yang melanda negara itu menimbulkan kekacauan di wilayah utara tatkala pihak berkuasa melaporkan beberapa kebakaran hutan di wilayah pesisir selatan selama dua minggu telah dikawal.

Banjir dan kebakaran – yang mengorbankan lapan orang dan memusnahkan puluhan ribu hektar hutan – berlaku pada minggu yang sama.

Pihak berkuasa berkata, 15 orang terbunuh susulan banjir di wilayah Kastamonu dan dua lagi maut di Sinop.

Katanya, operasi mencari dan menyelamat masih diteruskan.

Pihak Berkuasa Pengurusan Bencana dan Kecemasan (AFAD) Turki berkata, lebih 1,400 orang dipindahkan dari kawasan yang terjejas dengan bantuan helikopter dan kapal.

“Kira-kira 740 orang ditempatkan di asrama pelajar.

“Banjir itu merosakkan infrastruktur elektrik, menyebabkan kira-kira 330 kampung terputus bekalan elektrik.

“Lima jambatan runtuh dan banyak lagi yang rosak, menyebabkan penutupan jalan,” katanya.

Katanya lagi, hujan lebat di wilayah itu dijangka reda pada Khamis malam. – Agensi


Isu tanah rizab diceroboh gugat kuasa bangsa Melayu

Oleh Ainul Illia Meor Suzurudin

BANGI, 11 Jamadilakhir 1444H, Rabu – Isu pencerobohan tanah rizab, tukar hak milik kepada bukan Melayu dan pengambilan tanah tanpa diganti semula adalah isu besar kepada kuasa dan bangsa Melayu.

Presiden BERJASA, Ustaz Haji Zamani Ibrahim berkata, kerajaan yang memerintah mestilah bertanggungjawab sepenuhnya untuk menangani isu tanah yang sudah berlarutan sejak sekian lama.

“Jika tidak mampu menyelamatkan kuasa dan bangsa Melayu, apa makna adanya sebuah kerajaan.

“BERJASA melihat, bukan tidak ada undang undang untuk jaga sebarang pencerobohan tanah rizab Melayu, namun malangnya ada kelemahan di pihak berkuasa.

“Lemah melaksanakan penguatkuasaan itu yang menjadikan tanah rizab Melayu terus diceroboh dan ditukar hak milik,” katanya ketika dihubungi Ismaweb.net, hari ini.

Mengulas lanjut, beliau berkata, tindakan mengheret ke muka pengadilan bagi mereka yang terlibat mesti dilaksanakan.

Berdasarkan apa yang termaktub didalam Perlembagaan, mana-mana tanah rizab Melayu yang telah diambil mestilah diganti semula berdasarkan sifat-sifat dan nilainya.

Manakala berdasarkan Fatwa Muzakarah Kebangsan pada tahun 2018 juga jelas menyebut bahawa kerajaan semasa wajib menggantikan semula mana-mana tanah rizab Melayu berdasarkan sifat-sifat dan nilainya.

“BERJASA percaya tanah itu bukan hanya harta, malah ia juga adalah kuasa. Ini bermakna ketika berlakunya pencerobohan, mereka telah menceroboh kuasa orang Melayu.

“Sehinggalah berlakunya pertukaran hak milik, maka pengurangan kuasa orang Melayu itu juga terus terjadi,” katanya.

Terdahulu, akhbar Utusan melaporkan sekurang-kurangnya 3,214 hektar tanah rizab Melayu di Mukim Jaya Baru dan Sitiawan dipindah milik kepada bukan Melayu secara tidak sah.

Bagaimanapun, semalam, Pejabat Tanah dan Galian (PTG) Negeri Perak menegaskan tiada penyelewengan dalam isu pindah milik beribu hektar tanah rizab Melayu kepada bukan Melayu seperti didedahkan akhbar ini.

Pengarahnya, Datuk Mohamad Fariz Mohamad menegaskan, pihaknya akan menyediakan laporan berhubung isu itu kepada kerajaan negeri.

Beliau turut mengesahkan, pihaknya juga sudah memberi keterangan kepada Jabatan Audit Negara.


Mangsa terakhir keracunan karbon monoksida sedar daripada koma

BUKIT MERTAJAM, 7 Safar 1442H, Jumaat – Mangsa terakhir keracunan karbon monoksida ketika empat sahabat tertidur di dalam sebuah kereta semasa berhenti di kawasan parkir sebuah stesen minyak di Sama Gagah, Butterworth, dekat sini Rabu lepas, telah sedar daripada koma.

Ketua Polis Daerah Seberang Perai Tengah (SPT) ACP Shafee Abd Samad berkata selepas seminggu menerima rawatan di Unit Rawatan Rapi (ICU) Hospital Angkatan Tentera Tuanku Mizan di Kuala Lumpur, Nor Aqilah Mohd Safwan, 21, kini semakin stabil.

“Polis menerima maklumat bahawa Nor Aqilah sudah sedar daripada koma dan mangsa juga dikatakan mengenali ahli keluarga yang datang melawatnya. Dia memberi respons dengan menganggukkan kepala tanda kenal mereka (ahli keluarga),” katanya di sini, hari ini.

Dalam kejadian itu, tiga wanita, Sharifah Fariesha Syed Fathi, Ayuni Shazwanie Shabri dan Nor Adilah Mohd Safwan meninggal dunia, manakala Nor Aqilah kritikal.

Keempat-empat mereka yang berumur 21 tahun ditemukan tidak sedarkan diri di kawasan tempat letak kereta stesen minyak Sama Gagah, dipercayai akibat keracunan karbon monoksida apabila mereka tertidur semasa berehat di dalam kereta itu, dengan cermin tingkap tertutup.

Semua pelajar di sebuah kolej perubatan swasta di Batu Caves itu dikatakan singgah berehat di stesen minyak berkenaan kira-kira 8.30 malam selepas Nor Aqilah yang memandu kereta jenis Honda Odyssey tersebut memaklumkan dia pening dan muntah.

Mereka ketika itu dalam perjalanan pulang ke rumah masing-masing di Sungai Petani dan Gurun, Kedah selepas bercuti di Pulau Jerejak, Pulau Pinang sempena Hari Malaysia. – Bernama


Solat Aidilfitri di Perlis digalak di tanah lapang

KANGAR, 27 Ramadan 1444H, Selasa – Solat sunat Aidilfitri di seluruh Perlis tahun ini digalakkan dilaksanakan di tanah lapang (musolla) yang diselaraskan pada 8 pagi seperti pelaksanaan pada tahun sebelum ini.

Pemangku Raja Perlis, Tuanku Syed Faizuddin Putra Jamalullail bertitah pemilihan tanah lapang berkenaan adalah tertakluk kepada ketetapan oleh Jawatankuasa Kariah Masjid masing-masing di seluruh Perlis.

“Bagaimanapun, pihak Jawatankuasa Kariah Masjid boleh mempertimbangkan penggunaan ruang dalam masjid sekiranya terdapat keperluan bergantung kepada ruang dan bilangan jemaah yang hadir.

“Bagi pelaksanaan solat Aidilfitri selain musolla yang ditentukan oleh pihak Jawatankuasa Kariah seperti surau rasmi dalam Perlis, pelaksanaannya hendaklah dirujuk kepada Jawatankuasa Kariah Masjid dan mendapat persetujuan daripada Jabatan Hal Ehwal Agama Islam Perlis,” titah baginda dalam kenyataan hari ini.

Tuanku Syed Faizuddin yang juga Yang DiPertua Majlis Agama Islam dan Adat Istiadat Melayu Perlis (MAIPs) bertitah dalam keadaan cuaca tidak sesuai, pelaksanaan solat Aidilfitri akan dilaksanakan dalam ruang dalam masjid kariah masing-masing pada jam 8.15 pagi.

Titah baginda, memandangkan terdapat peningkatan jumlah kes COVID-19 seperti yang dilaporkan oleh media, jemaah digalakkan untuk mengambil langkah-langkah keselamatan termasuk memakai pelitup muka serta membawa sejadah sendiri.

Bagi pelaksanaan solat Aidilfitri di Kariah Kota Raja Arau, solat akan dilaksanakan di Dataran Istiadat Istana Arau, namun sekiranya keadaan cuaca yang tidak mengizinkan, solat akan didirikan di ruang solat Masjid Negeri Arau.

“Pengurusan masjid hendaklah melaksanakan tatacara berkaitan pelaksanaan solat Aidilfitri seperti lafaz takbir hari raya, kaifiyat solat, khutbah hari raya dan sebagainya dengan merujuk kepada panduan yang dikeluarkan oleh Jabatan Mufti Negeri Perlis.

“Sekiranya 1 Syawal jatuh pada Jumaat bersamaan 21 April, jemaah yang hadir solat Aidilfitri boleh memilih untuk menunaikan solat Jumaat atau solat zuhur berdasarkan riwayat yang sahih daripada salaf al-saleh,” titah baginda. – Bernama


Muhyiddin bebas tuduhan bukti PH-BN sengaja cipta fitnah

BANGI, 28 Muharram 1445H, Selasa – Pembangkang hari ini mendesak Peguam Negara, Tan Sri Idrus Harun menyemak semula semua pendakwaan terpilih terhadap pimpinan Bersatu dan Perikatan Nasional (PN) bagi tujuan ditarik balik.

Desakan itu disuarakan Ketua Pembangkang, Datuk Seri Hamzah Zainuddin susulan keputusan Mahkamah Tinggi Kuala Lumpur yang melepas dan membebaskan Presiden Bersatu, Tan Sri Muhyiddin Yassin atas empat tuduhan menggunakan kedudukannya untuk rasuah berjumlah RM232.5 juta bagi parti itu.

Hamzah berkata, mahkamah bukan sahaja memutuskan bahawa pertuduhan ke atas bekas Perdana Menteri itu sebagai cacat, tidak berasas, kabur dan tidak selaras dengan Kanun Tatacara Jenayah, tetapi juga kesalahan penggunaan proses mahkamah.

“Kebenaran akhirnya berpihak kepada Tan Sri Muhyiddin Yassin selaku Presiden Parti Pribumi Bersatu Malaysia (Bersatu) dan Pengerusi Perikatan Nasional.

“Kezaliman serta dendam politik kesumat kerajaan PH-BN yang sengaja mencipta fitnah, mengada-adakan pertuduhan serta menyalahgunakan kuasa bagi mendakwa pemimpin Perikatan Nasional terbukti di mahkamah hari ini,” katanya dalam kenyataan.

Dengan kezaliman itu, Hamzah yang juga Setiausaha Agung PN berkata, referendum rakyat yang ditunjukkan dalam keputusan Pilihan Raya Negeri (PRN) Sabtu lalu, perlu diterjemahkan dengan menolak kerajaan PH-BN pimpinan Perdana Menteri, Datuk Seri Anwar Ibrahim.

“Kezaliman ini perlu dihentikan dan saya juga telah memulakan tindakan undang-undang bagi menyaman kerajaan Malaysia serta SPRM.

“Saya menyeru kepada rakyat untuk bangkit bersama Perikatan Nasional,” katanya.

Muhyiddin dilepas dan dibebaskan daripada empat pertuduhan apabila Mahkamah Tinggi dapati ia cacat dan tidak berasas.

Pengerusi PN itu memohon supaya dilepas dan dibebaskan daripada keempat-empat pertuduhan yang dikenakan terhadapnya pada 10 Mac lalu, dan memohon prosiding di Mahkamah Sesyen ditangguhkan.

Melalui afidavit sokongan difailkan bersama notis usul itu, Muhyiddin mendakwa empat tuduhan adalah cacat dan tidak sah di sisi undang-undang kerana bercanggah Seksyen 152 Kanun Acara Jenayah.

Ini berikutan didakwanya tiada mana-mana satu pun daripada tuduhan terbabit mendedahkan kesalahan mengikut Seksyen 23(1) Akta SPRM.

Berita berkaitan;


Kenali Pengerusi Yayasan Ikhlas

PROF. DR. ZAINUR RASHID ZAINUDDIN merupakan Professor dan Pakar Perunding Obstetrik & Ginekologi di International Medical University (IMU) dan Hospital Tuanku Jaafar Seremban (HTJS), Negeri Sembilan.

Beliau adalah graduan daripada Royal College of Surgeons in Ireland (RCSI), Dublin (1992) dan Royal College of Obstetricians and Gynaecologists (RCOG), London (2000).

Prof Zainur Rashid memiliki pengalaman yang luas di bidang kemanusiaan sejak 2001 dan pernah mengepalai pelbagai misi kemanusiaan di dalam negara terutamanya di pedalaman Sabah dan Sarawak serta misi ke Palestin, Lubnan, Syria, Bangladesh, Afghanistan, Aceh, Sulawesi dan Pattani,Thailand.

Sebagai Pengerusi, beliau berhasrat untuk mengemudi Yayasan Ikhlas sehingga menjadi sebuah NGO kemanusiaan yang utama di persada nasional menjelang 2025 dan Asia Tenggara menjelang 2030.

Ikuti perkongsian beliau di :

Senarai ALPA Yayasan Ikhlas,


Istana Negara pandang serius berita palsu babitkan Agong

KUALA LUMPUR, 17 Safar 1442H, Isnin – Istana Negara memantau kenyataan tidak benar beberapa individu kepada media, yang menggunakan nama dan gambar Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, serta Istana Negara melalui aplikasi WhatsApp.

Datuk Pengelola Bijaya Diraja Istana Negara, Datuk Ahmad Fadil Shamsuddin berkata, Istana Negara memandang serius perbuatan pihak tidak bertanggungjawab yang menggunakan nama atau membabitkan Seri Paduka dan Istana Negara, untuk menyebar berita palsu sama ada bagi kepentingan politik atau peribadi.

“Tindakan yang tidak bertanggungjawab sedemikian bukan sahaja mencemarkan kredibiliti KDYMM Seri Paduka Baginda Yang di-Pertuan Agong dan Istana Negara.

“…malah boleh menimbulkan kegusaran rakyat serta menggugat ketenteraman dalam negara dari pelbagai sudut,” katanya dalam satu kenyataan hari ini.

Datuk Ahmad Fadil berkata, Istana Negara tidak akan teragak-agak melaporkan kepada Polis Diraja Malaysia (PDRM) dan Suruhanjaya Komunikasi dan Multimedia Malaysia (SKMM) bagi tindakan lanjut, di bawah Seksyen 211 dan 233 Akta Komunikasi dan Multimedia 1998 jika perlu.

Pada masa sama, Istana Negara menyeru rakyat supaya tidak mudah panik dan percaya dengan berita palsu yang tersebar.

“Istana Negara menyarankan agar berita-berita palsu ini tidak dikongsi bersama, untuk mengelakkan tindakan oleh pihak PDRM juga Suruhanjaya Komunikasi dan Multimedia Malaysia,” tegas Datuk Pengelola Bijaya Diraja. -Bernama